Specialioji ataskaita Nr. 4/2011 „MVĮ garantijų priemonės auditas“





TERMINŲ ŽODYNĖLIS DG ECFIN : Komisijos Ekonomikos ir finansų reikalų generalinis direktoratas. DG ENTR : Komisijos įmonių ir pramonės generalinis direktoratas. DMP : Daugiametė įmonių ir verslininkystės programa (DMP), apimanti 2001–2006 m. laikotarpį, yra Įmonių generalinio direktorato (DG ENTR) MVĮ programa, kurią valdo EIF prižiūrint Ekonomikos ir finansų generaliniam direktoratui (DG ECFIN). Ši programa buvo konkurencingumo ir inovacijų programos (KIP) pirmtakė. EBPO : Ekonominio bendradarbiavimo ir plėtros organizacija (EBPO). EIB : Europos investicijų bankas. EIF : Europos investicijų bankas įsteigė Europos investicijų fondą specializuotiems finansiniams produktams, kaip antai rizikos kapitalui, MVĮ skirtoms garantijos priemonėms ir paskolų pakeitimui vertybiniais popieriais struktūruoti ir finansuoti. EIF dirba kartu su finansų tarpininkų, kurių daugelis specializuojasi MVĮ finansų srityje, tinklu. KIP kontekste į EIF galima žiūrėti kaip į MVĮ garantijų priemonės veiklos valdymo įstaigą. Ex ante poveikio vertinimas : Komisijos tarnybų darbinis dokumentas SEC(2005) 433, priedas prie Europos Parlamento ir Tarybos Sprendimo Nr. 1639/2006/EB dėl Konkurencingumo ir inovacijų bendrosios programos įsteigimo (2007–2013 m.) pasiūlymo. Finansinės priemonės : Šiame tekste tai nuoroda į MVĮG priemonę. Kitos su MVĮ susijusios Bendrijos finansinės priemonės pagal VIP programą yra MVĮ spartaus augimo ir naujovių priemonė (ANP), Gebėjimų ugdymo schema (GUS). Finansų tarpininkas : Finansų tarpininkais, dalyvaujančiais MVĮG priemonės veikloje, gali būti valstybės garantijos institucijos, savitarpio garantijų organizacijos, mikrofinansų įstaigos ar komerciniai bankai. Jos gali tiesiogiai teikti paskolas MVĮ arba būti netiesioginėmis garantijų organizacijomis, kurios arba bendrai garantuoja vieno ar kelių tiesioginių skolintojų paskolų portfelį, arba suteikia jam priešpriešinę garantiją. Garantijos ribos norma : Garantijos ribos norma yra iš anksto sutarta norma, kuri apriboja EIF įsipareigojimą pagal susitarimą dėl garantijos. EIF įsipareigojimas pagal susitarimą dėl garantijos (maksimali garantijos suma) apskaičiuojamas faktinę portfelio sumą dauginant iš garantijos normos ir garantijos ribos normos. Pvz., portfelio suma = 1000; garantijos norma = 50 %; garantijos ribos norma = 10 %. Taigi, didžiausias EIF įsipareigojimas (maksimali garantijos suma) = 1000 x 50 % x 10 % = 50. Garantijų sandoris : Garantijų sandoriai yra atskiri susitarimai dėl garantijos tarp EIF ir finansų tarpininko, apimantys šių susitarimų pagrindu vykdomą veiklą. G&E (Augimas ir užimtumas) : Augimo ir užimtumo iniciatyva, įsteigta Tarybos sprendimu 98/347/EB, apimanti 1998–2000 m. laikotarpį. G&E tąsa yra MAP. Įgyvendinimo ataskaita : Tarybos sprendimu dėl KIP nustatyta, kad Komisija turi rengti metinę Bendrosios programos ir kiekvienos specialiosios programos įgyvendinimo ataskaitas, kuriose būtų nagrinėjamas remiamos veiklos finansinis įgyvendinimas, rezultatai ir, kur įmanoma, poveikis. Metines įgyvendinimo ataskaitas Komisija turėtų teikti Europos Parlamentui, Tarybai, Europos ekonomikos ir socialinių reikalų komitetui ir Regionų komitetui. Indėlis : Intervencijai įgyvendinti skirti finansiniai, žmogiškieji ir materialieji ištekliai. Išdirbis : Tai, kas tiesiogiai pagaminama arba atliekama panaudojant intervencijai skirtus išteklius. KIP : Konkurencingumo ir inovacijų bendroji programa (KIP) buvo įsteigta Europos Parlamento ir Tarybos sprendimu Nr. 1639/2006 2007–2013 m. laikotarpiui. Šią programą vykdyti pradėjo DG ENTR ir DG ECFIN, ją valdo EIF prižiūrint DG ECFIN, o ji skirta Europos Sąjungos mažų ir vidutinių įmonių verslumui ir inovacijoms skatinti. Lisabonos strategija : Per Europos Vadovų Tarybos susitikimą 2000 m. kovo mėn. Lisabonoje valstybių ir vyriausybių vadovai paskelbė "Lisabonos strategiją", kuria siekiama, kad iki 2010 m. Europos Sąjunga taptų konkurencingiausia pasaulio ekonomika ir būtų pasiektas visiškas užimtumas. Maksimali garantijos suma : Maksimali garantijos suma parodo didžiausią nuostolių sumą, dėl kurios EIF įsipareigoja pagal ES garantiją. Maksimali portfelio suma : Maksimali portfelio suma yra didžiausia paskolos apimtis, kurią gali padengti ES garantija. Ją EIF nustato kiekvienam tarpininkui, atsižvelgdamas į įvairias aplinkybes, kaip antai, kiek lėšų galima gauti iš ES biudžeto ir kokios buvo ankstesnės palyginamos paskolų apimtys. MVĮ : Mažos ir vidutinės įmonės. Pagal 2003 m. gegužės 6 d. rekomendaciją dėl labai mažų, mažų ir vidutinių įmonių, mažos ir vidutinės įmonės yra apibrėžiamos kaip įmonės, kuriose dirba mažiau kaip 250 darbuotojų, kurių metinė apyvarta neviršija 50 milijonų eurų ir / arba metinė balanso suma neviršija 43 milijonų eurų ir kurios atitinka savarankiškos įmonės kriterijus. MVĮG dalys : Keturios MVĮG priemonės galimybės yra: skolų finansavimas paskolų ar išperkamosios nuomos forma; finansavimas mikrokreditų forma; nuosavo arba pusiau nuosavo kapitalo investicijų į MVĮ garantijos; MVĮ skolų finansinių portfelių pakeitimas vertybiniais popieriais. MVĮG priemonė : MVĮ garantijų priemonė: EIF valdoma finansinė priemonė kuri, siekdama didinti MVĮ skolų finansavimą, suteikia garantijas arba priešpriešines garantijas finansų tarpininkams dėl paskolų, kurias finansų įstaigos teikia mažoms ir vidutinėms įmonėms. Padarinys : Dėl intervencijos įgyvendinimo atsiradęs pokytis, kuris paprastai yra susijęs su šios intervencijos tikslais. Padariniai apima rezultatus ir poveikius. Padariniai gali būti numatyti arba nenumatyti, teigiami arba neigiami. Papildomumas : Europos Sąjungos MVĮ garantijų priemone siekiama suteikti papildomą prieigą prie finansavimo šaltinių, o ne pakeisti valstybės išlaidas. Paprastai papildomumo principas pasireiškia tuomet, kai paskolų apimtis padidėja, palyginti su scenarijumi be ES intervencijos. Poveikis : Po intervencijos užbaigimo matomos ilgalaikės socialinės ekonominės pasekmės, kurios gali turėti poveikį tiesioginiams ar netiesioginiams intervencijos naudos gavėjams. PVS : 2007 m. rugsėjo 20 d. patikos ir valdymo susitarimas tarp Europos bendrijos ir EIF dėl Konkurencingumo ir inovacijų bendrosios programos (2007–2013 m.). Referencinė apimtis : Referencinę apimtį sudaro garantijų ar finansavimo suma, kurią tarpininkai pagrįstai galėtų tikėtis suteikti nesant ES garantijos. Rezultatas : Tiesioginių adresatų patiriami betarpiški pokyčiai, jiems baigus dalyvauti intervencijoje. Sprendimas dėl KIP : 2006 m. spalio 24 d. Europos Parlamento ir Tarybos Sprendimas Nr. 1639/2006/EB dėl Konkurencingumo ir inovacijų bendrosios programos įsteigimo (2007–2013 m.) VIP : Verslumo ir inovacijų programa, vienas iš trijų Konkurencingumo ir inovacijų bendrosios programos ramsčių, yra skirta verslumui ir inovacijoms skatinti. SANTRAUKA I. MVĮ garantijų priemonė (MVĮG) yra Europos investicijų fondo Komisijos vardu valdoma finansinė priemonė per kurią, siekiant didinti MVĮ skolų finansavimą, suteikiamos garantijos arba priešpriešinės garantijos finansų tarpininkams dėl paskolų, kurias finansų įstaigos teikia mažoms ir vidutinėms įmonėms. II. Audito Rūmų audito tikslas buvo įvertinti MVĮG priemonės veiksmingumą, t. y. kaip ji parengta ir planuojama, kaip valdomi jos veiksmai ir kaip pasiekiama jos tikslų. III. Audito Rūmai nustatė, kad dabartinės MVĮG priemonės tikslai yra tikslesni nei pirmtakių programų, tačiau numatytųjų išdirbių atžvilgiu jie tėra konkretūs, išmatuojami, pasiekiami ir su laiko nuoroda. Intervencijos logika nebuvo išdėstyta aiškiai, o priemonės planavimo etape nebuvo pakankamai kiekybiškai apibrėžti galimi poveikiai. IV. Manoma, kad kasdienių operacijų valdymo pagrindas yra tinkamas, tačiau į jį nėra įtraukti balų suteikimo standartai ir minimalūs finansų tarpininkų atrankos reikalavimai. V. Buvo parengti pakankami išdirbių rodikliai, kurie buvo naudojami rengiant MVĮG įgyvendinimo ataskaitas. Atskaitomybės reikalavimai yra patenkinami ir finansų tarpininkams priimtini. VI. Vienintelis kiekybiškai įvertinamas tikslas, susijęs su MVĮ skaičiumi, kurį turi apimti MVĮG priemonė, yra įvykdomas. Paskolos suteiktos tokiais tikslais: mažesnė pusė jų buvo suteiktos MVĮ, kurios stokojo įkeistino turto, ir tik 12 % jų buvo suteiktos MVĮ, kurios panaudojo jas inovacinėms investicijoms. Audito Rūmų imties analizė parodė, kad balastas sudaro 38 %. Nebuvo aiškiai parodyta priemonės ES pridėtinė vertė prieš pradedant ją taikyti, ji taip pat nenurodyta garantijų susitarimuose su finansų tarpininkais. VII. Audito Rūmai rekomenduoja, kad vykdant panašias intervencijas ateityje būtų aiškiai išdėstyta programos logika, ir kad būtų atsižvelgta į papildomus ar pagerintus veiklos rezultatų rodiklius. Galimų finansų tarpininkų atranka turėtų būti grindžiama minimaliu reikalavimu atitikti kriterijus, kurių paraiškovai privalo laikytis; be to, reikėtų įdiegti balų sistemą, kuri leistų palyginti paraiškas. Turėtų būti numatytos atitinkamos priemonės balasto efektui minimizuoti. Per planuojamąjį laikotarpį turėtų būti aiškiai parodyta priemonės pridėtinė vertė. ĮVADAS MVĮ GALIMYBĖS GAUTI FINANSAVIMĄ 1. Mažos ir vidutinės įmonės yra ES ekonomikos stuburas [1]: jos sudaro 99 % visų įmonių ir sukuria Europos Sąjungoje 75 milijonus darbo vietų [2]. Tačiau finansinės rinkos nebenori investuoti į naujas ar jaunas MVĮ, kurios yra laikomos didelės rizikos, ypač jei jos veikia inovacijų rinkose. Europos MVĮ stebėjimo centro teigimu [3], ribota prieiga prie finansavimo yra Europos MVĮ problema. Viešajam sektoriui tenka svarbus vaidmuo remiant mažų ir vidutinių įmonių sektorių, ypač teikiant joms tinkamą finansavimą. 2. MVĮ politika yra esminis Lisabonos strategijos elementas siekiant padaryti Europą patrauklesne vieta investuoti ir dirbti [4]. Lisabonos strategijoje pabrėžta, kad turi būti skatinamos verslo iniciatyvos ir inovacijos. Dėl to turėtų būti sukurta palanki aplinka novatoriškoms, visų pirma mažoms ir vidutinėms, įmonėms steigti [5]. Europos MVĮ stebėjimo centro teigimu, Europos MVĮ problema yra ribota prieiga prie finansavimo. 3. 2006 m. spalio mėn. buvo įsteigta MVĮG priemonė kaip Konkurencingumo ir inovacijų bendrosios programos (KIP) dalis [6]. Ji buvo priimta Tarybos sprendimu 98/347/EB dėl finansinės paramos novatoriškoms ir darbo vietas sukuriančioms mažosioms ir vidutinėms įmonėms (MVĮ) priemonių – Augimo ir užimtumo iniciatyva (G&E), kuri buvo tęsiama kaip dalis 2001 m. pradėtos Daugiametės įmonių ir verslininkystės programos (MAP) [7]. Įgyvendinant KIP, MVĮG priemonė yra viena iš Bendrijos priemonių, kurios buvo pradėtos vykdyti pagal Verslumo ir inovacijų programą (VIP) (žr. I priedą). 4. VIP tikslai yra labai įvairūs: "pagerinti prieigą prie finansavimo, skirto MVĮ steigimui ir augimui bei investicijoms į novatorišką veiklą". MVĮG priemonė apima įvairias garantijos schemas, kurių visų tikslas – remti verslumą, palengvinant mažoms ir vidutinėms įmonėms prieigą prie finansavimo. Ji apima keturias skirtingas schemas (vadinamąsias "galimybes"): paskolos ir finansinės nuomos galimybę, mikrokredito galimybę, nuosavo ar pusiau nuosavo kapitalo galimybę ir paskolų pakeitimo vertybiniais popieriais galimybę. 5. Pagal MVĮG priemonę 1998–2013 m. laikotarpiui, trims viena po kitos vykdomoms programoms (G&E, DMP ir KIP) buvo skirta 978 milijonai eurų. 2009 m. pabaigoje pagal šį biudžetą buvo suteiktos garantijos iš viso 10,6 milijardo eurų paskolų portfeliui (žr. 1 lentelę). 1 LENTELĖ BENDRAS MVĮG PRIEMONĖS BIUDŽETAS Šaltinis: Europos Audito Rūmai, remiantis įvairiomis Europos Komisijos ir Europos investicijų fondo ataskaitomis. | Biudžetas (milijonais eurų) | Garantuotas paskolų portfelis 2009 m. pabaigoje (milijonais eurų) | MVĮG 1998 m. (G&E) | 187 | 2402 | MVĮG 2001 m. (DMP) | 281 | 4642 | MVĮG 2007 m. (KIP) | 510 [1001] | 3534 | Iš viso | 978 | 10578 | 6. 2007–2013 m. laikotarpiui, pagal šiuo metu vykdomą KIP programą numatyta 510 milijonų eurų. Biudžetas patvirtinamas tik tuomet, kai nustatomas garantuojamų paskolų trūkumas, o kiekvienam tarpininkui nustatoma maksimali ES biudžeto įsipareigojimų suma. Iki 2009 m. gruodžio 31 d. bendra pagal KIP pateiktų garantijų prašymų suma sudarė 1,7 milijono eurų. Išsamesnė informacija apie MVĮG priemone pagal KIP pasiektus rezultatus pateikta 2 lentelėje. PAGRINDINĖS MVĮG PRIEMONĖS YPATYBĖS 7. MVĮG priemonės operacijų valdymą užtikrina keli subjektai (žr. 1 iliustraciją). 2 LENTELĖ MVĮG PRIEMONE PAGAL KIP PASIEKTI REZULTATAI: PAGRINDINIAI 2009 M. GRUODŽIO 31 D. DUOMENYS Šaltinis: Europos investicijų fondas, " 2009 m. gruodžio 31 d. ketvirčio ataskaita – 2007 m. MVĮG priemonė". | Iš viso | Paskolos galimybė | Mikrokredito galimybė | Tarpininkų skaičius | 21 | 17 | 4 | Susitarimų skaičius | 25 | 21 | 4 | Šalių gavėjų skaičius | 13 | 11 | 4 | MVĮ skaičius | 58767 | 50476 | 8314 | Paskolų skaičius | 64327 | 55796 | 8531 | Darbuotojų skaičius (įvertintas įtraukimo dieną) | 217134 | 204155 | 13004 | ES garantija milijonais eurų | 3534 | 3306 | 228 | Grynosios garantijos milijonais eurų | 1,7 | 0,8 | 0,9 | Paskolos suma milijonais eurų | 3793 | 3695 | 98 | Investicijos suma milijonais eurų | 6849 | 6692 | 157 | Įvertintas garantuotas MVĮ finansavimas milijonais eurų | 11610 | 11264 | 346 | 8. MVĮG priemonę rengiant, valdant ir vykdant jos priežiūrą dalyvauja du Europos Komisijos generaliniai direktoratai ir Europos investicijų fondas (EIF) [8]. Įmonių ir pramonės generalinis direktoratas (DG ENTR) yra teisinio pagrindo koordinatorius, jis rengia metines darbo programas ir įvairių KIP ramsčių įgyvendinimo ataskaitas bei yra atsakingas už programų vertinimų parengimą. Ekonomikos ir finansų reikalų generalinis direktoratas (DG ECFIN) tiesiogiai atsako už MVĮG priemonės valdymą, jis veda derybas dėl patikos ir valdymo susitarimo (PVS) su EIF [9], tvirtina finansų tarpininkus, stebi grynųjų pinigų operacijas patikos sąskaitose ir užtikrina, kad lėšos yra panaudojamos, atsižvelgiant į KIP tikslus. 1 ILIUSTRACIJA MVĮG PROCESŲ SRAUTO SCHEMA +++++ TIFF +++++ Šaltinis: Europos Audito Rūmai. 9. EIF teikia garantijas finansų tarpininkams, siekdamas pagerinti jų skolinimo gebėjimus ir kartu mažoms ir vidutinėms įmonėms teikiamų paskolų prieinamumą ir sąlygas. EIF pasirašo garantijų susitarimus savo paties vardu, Komisijos vardu bei Sąjungos biudžeto rizika ir sąnaudomis. Kad suteiktų Komisijai priemonės stebėjimo galimybę, EIF teikia DG ECFIN pasiektos pažangos ketvirčio ataskaitas. 10. Finansų tarpininkai, dalyvaujantys MVĮG priemonės veikloje, yra valstybės garantijos institucijos, savitarpio garantijų organizacijos, mikrofinansų įstaigos ir komerciniai bei valstybiniai ar valstybės kontroliuojami bankai. Jais gali būti tiesioginiai skolintojai, teikiantys paskolas MVĮ arba netiesioginės garantijų įstaigos, teikiančios mažoms ir vidutinėms įmonėms vieno ar kelių tiesioginių skolintojų paskolų portfelio bendras ar priešpriešines garantijas [10]. Kiekvienas garantijos sandoris [11] lemia, kokias konkrečias tikslines paskolų apimtis turi pasiekti finansų tarpininkas. 11. Kad MVĮ galėtų gauti garantiją pagal MVĮG priemonę, ji turi atitikti Komisijos MVĮ apibrėžtį. MVĮ yra apibrėžta, kaip įmonė, kurioje dirba mažiau kaip 250 darbuotojų, kurių metinė apyvarta neviršija 50 mln. eurų ir / arba kurių metinė balanso suma neviršija 43 milijonų eurų. Ji taip pat turi atitikti savarankiškos įmonės kriterijų [12]. AUDITO APIMTIS IR METODAS 12. Audito Rūmų audito tikslas buvo įvertinti MVĮG priemonės veiksmingumą, atsakant į šiuos audito klausimus: Ar nuosekliai ir veiksmingai Komisija sukūrė MVĮG priemonę ir jos valdymo struktūrą? Ar Komisija ir Europos investicijų fondas įdiegė ir taikė veiksmingas procedūras tinkamiems finansų tarpininkams atrinkti ir MVĮG priemonės rezultatams stebėti? Ar MVĮG priemonės garantijų sandoriai prisidėjo siekiant politikos tikslų? 13. Audito metu buvo išnagrinėtas visų pagrindinių, su MVĮG priemone susijusių šalių – Komisijos, EIF ir finansų tarpininkų – vaidmuo ir atsakomybė. Pagrindinis dėmesys buvo skirtas MVĮG priemonei pagal KIP (2007–2013 m.); MVĮG priemonė pagal DMP buvo naudojama palyginimui su KIP. 14. Auditas apėmė: vertinimą, ar MVĮG buvo iškelti SMART tikslai ir ar priemonė buvo sumanyta ir suplanuota atsižvelgiant į šiuos tikslus; MVĮG priemonės operacijų valdymo vertinimą, apimantį finansų tarpininkų atrankos procedūrų ir Komisijos bei EIF taikytų atskaitomybės ir stebėjimo procedūrų įvertinimą; apsilankymus pas devynis finansų tarpininkus [13] (iš keturiolikos, kurie buvo numatyti audito planavimo etape 2009 m. birželio mėn.). Jie buvo atrinkti pagal šiuos kriterijus: i) garantijos tipą, ii) faktinę pasiektą garantijų apimtį, iii) finansų tarpininko tipą ir iv) tiesioginę ar priešpriešinę garantijas. Kiekvieno finansų tarpininko atveju buvo išnagrinėti: atitinkamas garantijų pasiūlymas, EIF ir Komisijos atliktas jo įvertinimas bei susitarimas tarp EIF ir finansų tarpininko; 181 paskolos imties atrinkimą iš devynių aplankytų finansų tarpininkų, siekiant įvertinti, ar MVĮ paskolos buvo naudojamos atsižvelgiant į MVĮG tikslus [14]; klausimyną visiems 51 tarpininkams, dalyvaujantiems pagal DMP ir /arba KIP [15], siekiant sužinoti jų nuomones dėl MVĮG priemonės koncepcijos ir valdymo [16]. AUDITO NUSTATYTI FAKTAI MVĮG PRIEMONĖS KONCEPCIJA 15. Viešoji intervencija yra sėkmingesnė tuomet, kai yra tinkamai sumanyta. Siekiant įvertinti MVĮG priemonės koncepciją, šiame skirsnyje nagrinėjama ją pagrindžianti intervencijos logika. Jame analizuojamas išankstinis, su MVĮG priemone susijęs KIP poveikio vertinimas [17] ir tai, kaip į šio vertinimo rezultatus buvo atsižvelgta koncepcijos kūrimo etape. Pagaliau buvo įvertinta, ar MVĮG priemonės tikslai buvo konkretūs, išmatuojami, pasiekiami, svarbūs, su laiko nuoroda (SMART). MVĮG PRIEMONĖ PAGRĮSTA AKTUALIA NUMANOMA INTERVENCIJOS LOGIKA 16. Intervencijos logika sukuria sąsają tarp intervencijos indėlių ir išdirbių, taigi ir jos poveikio visuomenei rezultatų ir išdavų prasme. Joje nusakoma kaip intervencija gali pasiekti savo bendruosius tikslus. Aiški intervencijos logika parodo, kaip programa turėtų veikti. 17. Nei Sprendime dėl KIP, nei Komisijos pasiūlyme, nei KIP poveikio vertinime MVĮG priemonės intervencijos logika nebuvo aiškiai aprašyta tokiu būdu. Kad nėra aiškios intervencijos logikos pažymėjo taip pat ir tarpinis vertintojas [18]. 18. Tačiau įvairiuose parengiamuosiuose dokumentuose galima rasti pakankamai informacijos, leidžiančios daryti prielaidą, kaip MVĮG priemonė turėtų veikti. Skolintojams gali būti sudėtinga įvertinti atskirus paskolų prašymus ir susijusią riziką, ypač jei paskolos gavėjas neveda rezultatų žurnalo (steigiamų įmonių atveju). Tokiais atvejais paskolos gavėjai gali garantuoti paskolą skolintojui įkeisdami turtą, tačiau tiems, kurie stokoja įkeistino turto, gali būti atsisakyta suteikti kreditą, net jei jų verslo pasiūlymas perspektyvus. MVĮG priemone siekiama ištaisyti tokią padėtį ir suteikti garantijas tais atvejais, kai pačios MVĮ negali to padaryti. 19. Tačiau nesant aiškios intervencijos logikos sunku suprasti kai kurių MVĮG priemonės ypatingų elementų loginį pagrindą, pavyzdžiui, paskolos galimybę siūlyti novatoriškoms MVĮ. Novatoriškos MVĮ remiamos finansuojant jų skolas, nors paprastai laikoma, kad šio tipo MVĮ geriau tinka nuosavo kapitalo investicijos [19]. POVEIKIO VERTINIMAS PADĖJO PARENGTI PRIEMONĖS KONCEPCIJĄ, TAČIAU JAME BUVO MAŽAI FAKTINIŲ DUOMENŲ PRIEMONĖS NAUDAI 20. Poveikio vertinimas yra svarbus Komisijos naudojamas įrankis rengiant politikos koncepciją [20]. Poveikio vertinime turėtų būti pateiktas spręstinos problemos aprašymas ir analizė, nurodyti siektini tikslai ir šiuos tikslus leidžiantys pasiekti pagrindiniai politikos sprendiniai. Vertinant įvairius politikos sprendinius, turėtų būti nustatytas galimas jų ekonominis ir socialinis poveikis bei poveikis aplinkai. Pagaliau poveikio vertinimo metu turėtų būti nustatyta, kokios stebėjimo ir vertinimo procedūros reikalingos įgyvendinant politiką. 21. Šis MVĮG priemonės analizės tipas yra KIP poveikio vertinimo dalis. KIP poveikio vertinimas turėjo visas privalomas dalis; pats savaime jis leidžia geriau suprasti, kokiais sumetimais buvo grindžiama KIP ir jos pagrindinių elementų, tokių kaip MVĮG priemonė, koncepcija. Taigi KIP poveikio vertinimas yra pagerinimas, palyginti su DMP, kuriai tokia analizė nebuvo atlikta. 22. Tačiau daug KIP poveikio vertinimo dalių nėra pakankamai detalios ir kiekybiškai apibrėžtos. Pavyzdžiui, problemos analizėje nėra jokios nuorodos į jos svarbą, o įvairių politikos sprendinių analizė yra pagrįsta tik elementariu kokybiniu palyginimu nepateikiant jokių kiekybinių šių galimų poveikių įverčių. Pasirinkusi sprendinį, Komisija, išskyrus poveikį darbo vietų skaičiui, kiekybiškai vertino numatomus išdirbius [21], bet ne patį poveikį. PALYGINTI SU DMP, TIKSLAI YRA IŠSAMESNI, TAČIAU JIEMS DAR TRŪKSTA AIŠKUMO IR KONKRETUMO 23. SMART tikslai nustatomi bet kuriai biudžetinei veiklai [22]. Tikslai laikomi: konkrečiais, jei jie yra pakankamai tikslūs ir konkretūs, kad dėl jų negalėtų kilti įvairių interpretacijų [23]; išmatuojamais, jei išdirbį galima išmatuoti ir taip įvertinti pagerėjimus; pasiekiamais, jei lauktasis rezultatas gali būti realiai pasiektas panaudojant turimus išteklius; svarbiais, jei jie susiję su reikmėmis ir strateginiais tikslais; su laiko nuoroda, jei jie susieti su terminu ar laikotarpiu [23]. 24. Dėl gana sudėtingos KIP struktūros (žr. I priedą) hierarchinė tikslų struktūra taip pat sudėtinga. Bendrosios programos lygmeniu yra iškelti keturi bendrieji tikslai [24]. Verslumo ir inovacijų programos (VIP), apimančios MVĮG priemonę, atveju specialiosios programos lygmeniu [25] yra nustatyti tiesioginiai tikslai [26]. Nors finansinių priemonių lygmeniu specialių tikslų nėra nustatyta, Sprendimo dėl KIP 19 straipsnio 2 dalyje yra objektyviai aprašyta kiekviena MVĮG priemonės galimybė (žr. 1 langelį). 25. Tikslai yra svarbūs, tačiau jie yra konkretūs, pateikti išmatuojamu formatu ir su laiko nuoroda tik numatomų priemonės išdirbių atžvilgiu. Kiekybiškai apibrėžtas tikslas pasiekti 315750 MVĮ skaičių, regis, yra visiškai įvykdomas (žr. 77 dalį). 26. Palyginti su DMP, MVĮG priemonės tikslai buvo išsamesni. Tačiau jie nėra suformuluoti pakankamai plačiai. Pavyzdžiui, Pagal VIP tiesioginį tikslą paskolos turi "pagerinti prieigą prie finansavimo, skirto MVĮ steigimui ir augimui". Toks tikslas apima labai platų galimų tikslinių MVĮ spektrą, kadangi galima teigti, kad bet kokia bet kuriai MVĮ teikiama paskola gali būti panaudota bendrovės augimui užtikrinti. Taip pat ir inovacijos sąvoka buvo išaiškinta abstrakčiai [27]. 1 LANGELIS SU MVĮG PRIEMONE SUSIJĘ TIKSLAI Bendrasis tikslas Skatinti įmonių, ypač MVĮ, konkurencingumą. Tiesioginis tikslas Pagerinti […] prieigą prie finansavimo, skirto MVĮ steigimui ir augimui bei investicijoms į novatorišką veiklą. Keturios MVĮG Galimybės Paskolos galimybė – mažina ypatingus MVĮ sunkumus, gaunant finansavimą, atsirandančius dėl suvoktos padidintos rizikos, siejamos su investicijomis į tam tikrą, su žiniomis susijusią veiklą, kaip antai technologinę plėtrą, inovaciją ir technologijų perdavimą, arba dėl įkeistino turto stokos. Mikrokredito galimybė – skatina finansų įstaigas prisiimti didesnį vaidmenį teikiant įkeistino turto stokojantiems paskolos gavėjams mažesnes paskolas, kurių tvarkymo sąnaudos paprastai didesnės. Be garantijų ar priešpriešinių garantijų finansiniai tarpininkai gali gauti dotacijų, skirtų iš dalies padengti didesnes mikrokreditų administravimo išlaidas. Nuosavo ar pusiau nuosavo kapitalo galimybė – apima investicijas, kuriomis teikiamas parengiamojo etapo kapitalas ir / arba steigimo etapo kapitalas, taip pat tarpinis finansavimas, siekiant sumažinti ypatingus sunkumus, su kuriais MVĮ susiduria dėl savo silpnos finansinės struktūros, taip pat sunkumus dėl verslo perdavimo. Paskolų pakeitimo vertybiniais popieriais galimybė – pagal atitinkamus rizikos pasidalijimo susitarimus su tikslinėmis įstaigomis leidžia sutelkti papildomą MVĮ skolų finansavimą. Tokie sandoriai remiami su sąlyga, kad juos teikiančios įstaigos didelę iš sutelkto kapitalo gaunamo likvidumo dalį per priimtiną laikotarpį skiria naujoms MVĮ paskoloms. 27. KIP poveikio vertinime kai kurioms MVĮ yra nustatyti išdirbių tikslai, kurių nauda turėtų pasireikšti septynmetės programos perspektyvoje. Rezultatų ar poveikio tikslai nebuvo nustatyti (išsamiau žr. 64 dalį). Poveikio vertinime buvo pateiktas įvertintas per penkerius metus išsaugotų ar sukurtų tiesioginių darbo vietų skaičius. Tai tiesiogiai nėra susiję nė su vienu tikslu, tačiau gali būti išvesta iš atnaujintos Lisabonos strategijos. MVĮG PRIEMONĖS VALDYMO STRUKTŪROS KŪRIMAS: KASDIENIO VALDYMO PERDAVIMAS EIF 28. Efektyvaus ir veiksmingo įgaliojimo pagrindas yra sutartinis susitarimas, kuriame išsamiai išdėstytos specializuotai įstaigai patikėtų užduočių įgyvendinimo nuostatos. Konkrečiai šiame sutartiniame susitarime turėtų būti išdėstyti specializuotos įstaigos įsipareigojimai ir aptarti visi atitinkami susitarimai, užtikrinantys politikos tikslų įvykdymą [28]. 29. EIF nuolatos stiprino savo gebėjimus teikdamas Europoje veikiančioms MVĮ finansų inžinerijos produktus. Europos bendrija atrinko jį vykdyti kasdienį MVĮG priemonės valdymą nuo jos veikimo pradžios 1998 m. EIF panaudojimas vykdant viena kitą keičiančias daugiametes programas (G&E, DMP ir dabar vykdomą KIP) turi tikslą užtikrinti būtiną MVĮG priemonės valdymo tęstinumą. 30. Šiuo požiūriu Audito Rūmai išnagrinėjo: ar teisingai buvo suplanuotas MVĮG priemonės įgyvendinimas, siekiant išvengti vėlavimų ir teikti MVĮ nenutrūkstamą paramą; ar reglamentavimo pagrindas [29], kuriame nustatytos EIF teiktinos paslaugos, užtikrina efektyvių ir veiksmingą priemonės valdymą. VĖLAVIMAI PLANUOJANT MVĮG PRIEMONĘ 31. Turint omenyje tai, kad DMP apėmė 2001–2006 m. laikotarpį, o KIP apima 2007–2013 m. laikotarpį, KIP operacijų pradžia turėjo būti suplanuota taip, kad būtų išsaugotas finansinės paramos tęstinumas. Patikos ir valdymo susitarimas (PVS) turėjo būti patvirtintas mažiausiai 11 mėnesių iki KIP pradžios (žr. 33 dalį), kad taip būtų palikta pakankamai laiko pasirašyti susitarimus dėl garantijų tarp EIF ir finansų tarpininkų. 32. Pirmasis PVS pagal KIP projektas buvo parengtas 2006 m. kovo mėn., tačiau sutartis buvo pasirašyta tik 2007 m. rugsėjo 20 d., praėjus beveik devyniems mėnesiams nuo KIP pradžios. Po to praėjo dar beveik metai, kol buvo pasirašytas pirmasis susitarimas dėl garantijos tarp EIF ir finansų tarpininko [30] (žr. 2 iliustraciją). 2 ILIUSTRACIJA DMP IR KIP TEISINIO PAGRINDO LAIKO PLANAS +++++ TIFF +++++ 33. Vidutinė tarpininkų atrankos trukmė nuo KIP paraiškos gavimo iš tarpininko iki susitarimo pasirašymo buvo apie vienuolika mėnesių [31]. Be to, aštuoni iš 21 Audito Rūmų klausimyno respondentų teigė, kad paraiškų procedūrai skiriamas nepagrįstai ilgas laikas [32]. Tokį atrankos procedūros vilkinimą iš esmės sąlygojo poreikis išspręsti technines problemas, kurias EIF iškėlė prieš įgyvendinant MVĮG priemonę, kaip antai susitarti dėl paskolų garantijos apibrėžties ir jos papildomumo nustatymo (žr. 84 dalį). Dėl to iš esmės ir susidarė nemažas laiko pertrūkis pereinant nuo vienos programos prie kitos. SIEKIANT IŠSAUGOTI PARAMOS TĘSTINUMĄ BUVO ĮVESTA "ATGALINĖS DATOS NUOSTATA" 34. Paramos tęstinumas yra svarbus finansų tarpininkams, kadangi kai kurie jų įvedė specialius paskolos produktus, pritaikytus MVĮG priemonės reikmėms. Dėl ES paramos pertrūkio finansų tarpininkai galėtų patirti didesnius nuostolius, jei jiems tektų šį produktą išlaikyti be ES paramos. 35. "Atgalinės datos nuostata" buvo įvesta siekiant kiek įmanoma sumažinti laiko spragą tarp dviejų programų, kitaip sakant, užtikrinti tęstinumą tarp DMP ir KIP. Ši nuostata leido finansų tarpininkams atgaline data įtraukti pagal priemonę remtinas paskolas, kurias jie suteikė per laikotarpį nuo paramos teikimo pagal DMP laikotarpio pabaigos iki KIP susitarimo dėl garantijos pasirašymo dienos. 36. Dėl to nebuvo užtikrintas vienodas finansų tarpininkų traktavimas, kadangi įtraukus paskolas atgaline data finansų tarpininkai, dalyvavę DMP, atsidūrė palankesnėje padėtyje. Paskolos galėjo būti įtrauktos atgaline data nuo 2007 m. rugsėjo mėn., tuo tarpu naujieji finansų tarpininkai galėjo įtraukti paskolas tik po to, kai pasirašė susitarimą dėl garantijos su EIF [33]. 37. Nors atgalinės datos nuostata buvo skirta tam, kad panaikintų finansų tarpininkų finansavimo spragą pereinant nuo DMP prie KIP, ji ne visais atvejais padėjo išvengti mažoms ir vidutinėms įmonėms ES teikiamos paramos pertrūkio. Taip atsitiko dviejų iš devynių aplankytų finansų tarpininkų atveju, kuriems paramos pagal DMP teikimo laikotarpis baigėsi anksčiau nei parama buvo pradėta teikti pagal KIP (keturių mėnesių spraga). MVĮG PRIEMONĖS VEIKLAI VADOVAUTI SUKURTA TINKAMA VALDYMO STRUKTŪRA 38. MVĮG priemonės veiklai bendrai vadovauja Komisija ir EIF [34]. Siekiant užtikrinti sėkmingą įgaliojimų perdavimą, patikos ir valdymo susitarime (PVS) ir atitinkamose veiklos gairėse turėtų būti aptarti: įgyvendinamojo veiksmo apibrėžtis, kaip antai konkretūs tikslai pagal paskolos galimybes (paskolos galimybės aprašytos 1 langelyje); užduočių vykdymo valdymo struktūra; tinkamos mokesčių už EIF teikiamas paslaugas struktūros sukūrimas. 39. PVS 3 straipsnyje nustatytos užduotys, kurias EIF turi įgyvendinti (žr. 2 langelį). 2 LANGELIS PAGRINDINĖS EIF UŽDUOTYS VALDANT MVĮG PRIEMONĘ: finansų tarpininkų nustatymas, vertinimas ir atranka; finansų tarpininkų apibrėžimas ir susitarimas su jais dėl ES garantijų pobūdžio ir detalių sąlygų; sprendimų dėl lėšų skyrimo priėmimas; ES garantijų vykdymas, valdymas ir nutraukimas (taip pat atskaitomybė ir stebėjimas). 40. Kiekvienai MVĮG galimybei buvo parengtos veiklos gairės [35], kuriose išsamiai aprašomas specialusis tikslas, tarpininkų atranka, tinkamumo finansuoti kriterijai, ES garantija ir veikimo būdas. 2007 m. spalio 29 d. Komisija išleido "Geresnės prieigos prie finansavimo patarimus", skirtus papildyti šias veiklos gaires, ypač PVS nuostatas, reglamentuojančias susitarimo dėl garantijos parametrų nustatymą. 41. MVĮG priemonei buvo nustatyta tinkama valdymo struktūra, patobulinusi, palyginti su DMP, veiklos gaires ir kitas užduočių atlikimo nuostatas, kuriose visų užduočių atlikimas yra reglamentuotas pakankamai detaliai. 42. Apskaičiuojant Europos investicijų fondui mokėtinus mokesčius turėtų būti atsižvelgta į: rezultatus, gautus siekiant konkrečių tikslų; tinkamų finansuoti šalių geografinį pasiskirstymą; garantijų priemonės naujumo ir sudėtingumo lygį. 43. Palyginti su DMP, KIP laikotarpiu EIF mokesčių schema buvo patobulinta: mokesčių struktūra buvo padalyta į keturias atskiras sudėtines dalis, geriau atspindinčias su kiekviena užduotimi susijusį darbo krūvį; teisė į mokestį buvo susieta su konkrečių rezultatų pasiekimu (žr. 3 lentelę). 3 LENTELĖ KETURIŲ EIF ATLYGĮ SUDARANČIŲ SKATINAMŲJŲ MOKESČIŲ APŽVALGA Šaltinis: Patikos ir valdymo susitarimo 13 priedas. Skatinamojo mokesčio tipas | Skirtas visų pirma skatinti: | Steigimo mokestis | Programos parengimą per 12 mėnesių | Pasirašymo mokestis | Platų geografinį programos taikymą ir konkrečių galimybių naudojimą | Įgyvendinimo mokestis | Pasiektą papildomą apimtį ir kasdienes operacijas | Stebėjimo mokestis | Patikinimo finansų valdymo užtikrinimą | 44. EIF "pasirašymo mokestis" suteikia specialią lengvatą už platų geografinį tarpininkų pasiskirstymą. Be to, mokesčiai mokami už tarpininkų dalyvavimą šalyse, kurių anksčiau programa neaprėpė, taip pat už naujus tarpininkus, kurie ankstesnėse programose nedalyvavo. 45. Nepaisant skatinamojo mokesčio už konkrečių galimybių panaudojimą, nuosavo arba pusiau nuosavo kapitalo garantijų ir paskolų pakeitimo vertybiniais popieriais galimybės iki 2009 m. gruodžio 31 d. nebuvo panaudotos. Tai iš dalies nulėmė finansinė krizė, turėjusi neigiamą poveikį visai keitimo vertybiniais popieriais rinkai. FINANSŲ TARPININKŲ ATRANKA 46. Atrankos procesas audito metu buvo įvertintas remiantis šiais klausimais: ar reglamentavimo pagrindas, kuriuo EIF rėmėsi atlikdamas finansų tarpininkų atranką, buvo išsamus ir ar jis užtikrino sąžiningą ir skaidrią atranką; ar teisingai buvo nustatyti susitarimo parametrai, nulemiantys ES intervencijos mastą; ar susitarimuose dėl garantijos teisingai buvo atspindėti politikos tikslai. GERAI PARENGTAS ATRANKOS REGLAMENTAVIMO PAGRINDAS 47. Siekiant užtikrinti sąžiningą ir skaidrią atranką, vertinimo procedūrai turėtų būti taikomi bendrieji finansų tarpininkų vertinimo standartai. EIF ir Komisija turėtų parengti ir taikyti minimalius galimų finansų tarpininkų atrankos standartus. 48. Komisija įgaliojo EIF [36] atrenkant tarpininkus taikyti atitinkamose garantijos metodikose nustatytus atrankos kriterijus ir procedūras [37]. Be to, garantijos metodikose nustatyta, kad tarpininkai turi būti atrenkami atsižvelgiant į geriausią praktiką. EIF parengta MVĮG atrankos procedūros apžvalga pateikta 3 langelyje. 49. Rengiant priemonės valdymo reglamentavimo pagrindą, Patikos ir valdymo susitarime buvo nustatyti šie galimų finansų tarpininkų atrankos kriterijai [38]: tarpininko finansinė padėtis ir operacinis pajėgumas bei jo gebėjimas valdyti riziką, taip pat jo atitiktis MVĮG priemonės nuostatoms ir sąlygoms; ar tarpininkas garantuoja skolos ir / arba mikrokredito finansavimą, kurį mažoms ir vidutinėms įmonėms teikia labai įvairūs skolintojai; geografinė aprėptis (tik paskolos galimybės atveju); galimybė teikti paramą konsultacijoms ir verslui (tik mikrokredito galimybės atveju); "geresnės prieigos prie finansavimo" kriterijaus pripažinimas (žr. 53 dalį). 3 LANGELIS EIF TAIKOMA TARPININKŲ ATRANKOS PROCEDŪRA Tarpininkų paraiškų pagal atviro konkurso procedūrą analizė Preliminari paraiškų atranka – standartizuota patikra pagal formalius reikalavimus Išsamaus patikrinimo procedūra (įskaitant garantijos parametrų nustatymą) Nepriklausoma EIF rizikos valdymo departamento nuomonė EIF atitikties departamento vertinimas EIF Direktorių valdybos ir Europos Komisijos (DG ECFIN – L) pritarimas 50. Audito Rūmai mano, kad finansų tarpininkų atrankos kriterijai atitinka panašiose finansų įstaigose taikomą praktiką. Tačiau nei Komisija, nei EIF neįdiegė balų skyrimo standartų, kurie galėtų būti naudojami vertinant tarpininkų paraiškas, nustatant jų eiliškumą ir lyginant jas pagal tai, kokiu mastu jos atitinka šiuos kriterijus. Tikslumo stoka taikant atrankos kriterijus suteikė EIF didelę laisvę vertinti paraiškas savo nuožiūra. NEPAKANKAMI SUSITARIMO PARAMETRUS PATVIRTINANTYS ĮRAŠAI 51. Du pagrindiniai susitarimų dėl garantijos parametrai yra referencinė apimtis ir garantijos ribos norma. Referencinė apimtis – "tai garantijų ar finansavimo suma, kurią tarpininkai pagrįstai galėtų tikėtis suteikti […], jei nebūtų ES garantijos" [39]. Referencinė apimtis yra tolesnis pagrindas papildomiems susitarimo parametrams apskaičiuoti. Garantijos ribos norma [40] parodo didžiausią nuostolių sumą, dėl kurios EIF įsipareigoja pagal ES garantiją. Abu šie parametrai yra esminiai veiksniai, kadangi nuo jų priklauso: ar ES intervencija yra papildoma esamos garantijos schemos veikimo lygiui ar paprasčiausiai ją pakeičia; maksimalus rizikos biudžetui lygis, kurį ES gali prisiimti pagal specialųjį susitarimą. 52. Pagal PVS ir Geresnės prieigos prie finansavimo patarimus apimtys, taip pat ir referencinė apimtis, yra nustatomos remiantis profesine nuovoka, atsižvelgiant į ir ankstesnius biudžetus ir nuostolių lygius arba prognozes (ypač valstybės garantijų schemų atveju), taip pat į rinkos sąlygas ir jų raidą. 53. EIF dokumentacijoje, susijusioje su susitarimo parametrų, įskaitant referencinę apimtį ir garantijos ribos normą, nustatymu, buvo rasta trūkumų. Į EIF prašymą Direktorių tarybai tvirtinti įtraukta tik išsamaus patikrinimo rezultatų santrauka. Rengdamas šiuos parametrus EIF remiasi finansų tarpininko pateikta informacija. Nerasta jokio patvirtinimo, kad EIF tikrino šią informaciją. SUSITARIMUOSE DĖL GARANTIJOS NEIŠSAMIAI APIBRĖŽTI POLITIKOS TIKSLAI 54. Kiekvienas susitarimas dėl garantijos turėtų padėti siekti politikos tikslų, tiksliai išdėstant, ko yra siekiama. Visiems susitarimo dėl garantijos tarpininkams taikomos bendrosios garantijos apima pagerintos prieigos prie finansavimo principus. Šie principai yra išvestiniai iš platesnių, teisiniame pagrinde nustatytų tikslų, [41] bei PVS nustatytų tikslų, ir atitinkamai šiuos tikslus atspindi. 4 langelyje pateikti paskolos galimybei taikomi principai. 4 LANGELIS GERESNĖS PRIEIGOS PRIE FINANSAVIMO PRINCIPAI PAGAL GARANTIJOS SUSITARIMĄ (PASKOLOS GALIMYBĖ) Šio susitarimo tikslas suteikti tarpininkui EIF garantiją, kuri iš dalies padengtų tarpininko portfelio riziką, siekiant: i) pagerinti MVĮ prieigą prie finansavimo; ii) sumažinti ypatingus MVĮ sunkumus gaunant finansavimą, atsirandančius dėl suvoktos padidintos rizikos, siejamos su investicijomis į tam tikrą, su žiniomis susijusią veiklą, kaip antai technologinę plėtrą, inovaciją ir technologijų perdavimą, arba dėl įkeistino turto stokos; iii) paremiant MVĮ augimą ir užimtumą, skatinti darbo vietų kūrimą. 55. Be šių bendrųjų nuostatų, specialiosios finansų tarpininkų garantijų sąlygos gali apimti "papildomas kokybines garantijas, susijusias su pagerinta prieiga prie finansavimo". Tačiau kai kurios tarpininkų garantijų sąlygos neatitinka KIP tikslų arba yra neišsamiai suformuluotos. Pavyzdžiui: vieno tarpininko atveju dėl to, kad trūko turto įkeitimo aspekto, buvo nustatyta, kad "be to, kad tarpininkas sutinka su visomis jam taikomomis šio susitarimo sąlygomis […] jis įsipareigoja […] reikalauti nedidelio įkeisto turto lygmens tarpininko operacijų atveju". Šiuo atveju specialioje susitarimo sąlygoje nustatytas sumažintas įkeisto turto reikalavimas atspindi bendrąsias sąlygas dėl įkeisto turto stokos. Tačiau ši sąlyga faktiškai leidžia visoms MVĮ naudotis sumažintais įkeisto turto reikalavimais ir neužtikrina, kad tik MVĮ, iš tikrųjų stokojančios įkeistino turto ir dėl to negalinčios skolintis įprastomis rinkos sąlygomis, naudotųsi šia lengvata; specialiosios susitarimų sąlygos palieka dideles galimybes interpretuoti novatoriškumą savo nuožiūra. Tame pačiame susitarime dėl garantijos be jokių papildomų paaiškinimų teigiama, kad: "[…] tarpininkas įsipareigoja […] tarpininkavimo operacijas atlikti su naujai įsteigtomis MVĮ arba su MVĮ, dalyvaujančiomis novatoriškuose projektuose". REZULTATŲ STEBĖJIMAS IR ATSKAITOMYBĖ 56. Veiksmingam stebėjimui ir atskaitų rengimui reikalinga tinkama, patikima ir savalaikė informacija apie politikos vykdymo padėtį ir politikos tikslų pasiekimo būklę. 57. MVĮG priemonės rezultatų stebėjimą atlieka ir Komisija, ir EIF (žr. II priedą). Informacija iš MVĮ (t. y. galutinių naudos gavėjų) per vieną ar kelis finansų tarpininkų sluoksnius (bendrų ar priešpriešinių garantijų atveju) patenka į EIF ir po to į Komisiją. Finansų tarpininkai kas ketvirtį teikia Europos investicijų fondui ataskaitą dėl MVĮG priemonės. Remdamasis šia informacija EIF rengia suvestines ketvirčio ataskaitas Komisijai, kuri naudoja šias ataskaitas rengdama metines VIP ir KIP įgyvendinimo ataskaitas. 58. Audito Rūmai išnagrinėjo šiuos rezultatų stebėjimo ir atskaitomybės aspektus: ar Komisija parengė suderintus veiklos rezultatų rodiklius, leidžiančius patikimai išmatuoti politikos įgyvendinimo padėtį; ar atskaitomybės reikalavimai yra aiškūs ir pagrįsti. VEIKLOS REZULTATŲ RODIKLIAI BUVO PARENGTI, TAČIAU JIE TURĖTŲ BŪTI PASTOVESNI IR GERIAU SUDERINTI 59. Kad būtų galima atlikti veiksmingą stebėjimą (kitaip sakant, matuoti MVĮG priemonės įgyvendinimo pažangą), būtina nustatyti aiškius rodiklius ir atitinkamus tikslus. Rodikliai turėtų būti santykinai pastovūs tam, kad būtų galima palyginti vykstančius pokyčius. 60. MVĮG priemonės veiklos rezultatų rodikliai turėtų prisidėti prie programos konkrečių tikslų vertinimo, kaip tai nurodyta Europos Sąjungos politikos teisiniame pagrinde ir bendruosiuose tiksluose, iš kurių šie tikslai yra išvedami. 61. Komisija nustatė šešis MVĮG priemonės rodiklius (žr. 4 lentelę). 62. Iš keturių į ex ante vertinimą ir į 2009 m. VIP darbo programą įtrauktų rodiklių (2, 3, 5 ir 6) tik du (2 ir 3) buvo perkelti į Komisijos VIP įgyvendinimo ataskaitą. 2010 m. VIP darbo programoje buvo atsisakyta dviejų pradinių rodiklių (5 ir 6) ir buvo įtraukti du nauji rodikliai (1 ir 4). Šie 2010 m. įvesti pakeitimai buvo atsakas į vieną rodiklių vertinimo tyrimą [42]. 4 LENTELĖ KOMISIJOS NUSTATYTI ŠEŠI MVĮG PRIEMONĖS RODIKLIAI | MVĮG rodikliai | EX ante poveikio vertinime numatyti rodikliai [1002] | 2009 m. VIP darbo programoje nustatyti rodikliai | 2009 m. VIP įgyvendinimo ataskaitoje minimi rodikliai | 2010 m. VIP darbo programoje nustatyti rodikliai | Rodiklio tipas | 1 | EB skolų finansavimo įsipareigojimas ir bendra finansavimo garantija | n.d. | n.d. | 111,8 mln. eurų (maksimali suma) yra garantuojama dabartinė 2771 mln. eurų paskolos apimtis | Taip, tačiau nebuvo priskirta jokia tikslinė vertė | Išdirbis | 2 | Dėl naujo per MVĮG priemonę gauto finansavimo sukurtų ar išsaugotų darbo vietų skaičius | 315750 [1003] | Taip, tačiau nebuvo priskirta tikslinė vertė | Darbuotojų skaičius įtraukimo dieną: 151475 | Taip, tačiau nebuvo priskirta tikslinė vertė | Poveikis | 3 | Naują finansavimą gaunančių MVĮ skaičius | 315750 | Taip, tačiau nebuvo priskirta tikslinė vertė | 47791 | Taip, tačiau nebuvo priskirta tikslinė vertė | Išdirbis | 4 | Remiamų MVĮ skaičius pagal veiklos sektorių | n.d. | n.d. | n.d. [1004] | Taip, tačiau nebuvo priskirta tikslinė vertė | Išdirbis | 5 | Investicijų finansavimo apimties pokytis | Taip, tačiau nebuvo priskirta tikslinė vertė | Taip, tačiau nebuvo priskirta tikslinė vertė | Nepateikta | n.d. | Rezultatas | 6 | Visa grynoji kompensacija | Taip, tačiau nebuvo priskirta tikslinė vertė | Taip, tačiau nebuvo priskirta tikslinė vertė | Nepateikta | n.d. | Išdirbis | 63. Ex ante vertinime tik dviem rodikliams (2 ir 3) buvo priskirta tikslinė vertė. 2009 m. ir 2010 m. VIP darbo programose nebuvo nustatyti rodiklių tikslai atitinkamiems laikotarpiams. Nesant tikslinių verčių sunku vertinti, ar programa vykdoma taip, kaip buvo numatyta. 64. Nepaisant to, kad Komisija bandė sukurti suderintus išmatuojamus rodiklius, įskaitant išdirbio, poveikio ir rezultato rodiklius, perkeltas nebuvo tik rezultato rodiklis (5) ir Komisija galų gale jo atsisakė. Problemų kelia tik poveikio rodiklis (2) (žr. 67 ir 68 dalis), o visi kiti rodikliai yra išdirbio rodikliai. Taigi šie rodikliai tapo greičiau operacijų valdymo įrankiais negu rodikliais, skirtais matuoti programos poveikį ir sėkmę. Sunku rasti gerą pusiausvyrą tarp ekonomiško duomenų surinkimo ir veiksmingo rezultatų stebėjimo. VIP rodiklių vertintojai pasiūlė suderintų rodiklių rinkinį, apimantį duomenų rinkimo metodus ir grafikus [43]. 65. Tam, kad būtų galima suformuluoti prasmingas išvadas dėl MVĮG programos pasiekimų, būtina, kad finansų tarpininkų teikiami stebėjimo duomenys būtų tikslūs ir išsamūs. 66. Visi Audito Rūmų aplankyti finansų tarpininkai buvo įdiegę duomenų, naudojamų rengiant Europos investicijų fondui teikiamas ataskaitas, rinkimo procedūras. Atskaitomybės procedūrų kokybės tikrinimas tarpininkų lygmeniu atliekamas EIF stebėjimo vietoje apsilankymų metu. 67. Duomenų, susijusių su "sukurtų darbo vietų skaičiumi" rodiklis kai kuriems finansų tarpininkams kelia sunkumų. Kai kuriose šalyse šie duomenys yra surenkami per valstybines institucijas [44], kai kurie finansų tarpininkai juos surinko remdamiesi imtimi [45], kiti atliko skaičiavimus naudodami numatomus dydžius [46] arba finansų tarpininkai neatnaujino duomenų apie užimtumą kiekvienais metais, nes tai jiems būtų per didelė našta [47]. Kadangi įvairiose šalyse duomenų apie užimtumą kokybė yra skirtinga, jų sumavimas kelia susirūpinimą dėl sukurtų darbo vietų rodiklio (2) vertės patikimumo. 68. Kita šio rodiklio problema yra ta, kad jo vertės yra susijusios su remiamos MVĮ dirbančiųjų skaičiumi, kuris nėra tapatus naują finansavimą gaunančiose MVĮ sukurtų ar išsaugotų darbo vietų skaičiui. Naujas MVĮ gaunamas finansavimas nėra vienintelis veiksnys, leidžiantis išsaugoti ar sukurti darbo vietas. Nebuvo atlikta nė viena analizė, rodanti kaip garantuota paskola prisidėjo išsaugant ar kuriant daro vietas. ATSKAITOMYBĖS REIKALAVIMAI YRA AIŠKŪS IR PAGRĮSTI, IR TIK KAI KURIE FINANSŲ TARPININKAI LAIKO JUOS NAŠTA 69. Kad finansų tarpininkai galėtų rinkti stebėjimo duomenis ir rengti ataskaitas apie MVĮG programą, jiems reikia turėti aiškius atskaitomybės reikalavimus. Reikalingai informacijai gauti būtinas laikas ir ištekliai neturėtų tapti nepageidaujama administracine našta. 70. Finansų tarpininkai privalo rinkti įvairius duomenis apie remiamas MVĮ ir reguliariai juos pranešti EIF (žr. III priedą). Atskaitomybės reikalavimai yra išdėstyti susitarimuose dėl garantijų tarp EIF ir finansinio tarpininko. Tuo tikslu EIF paskelbė aiškias gaires [48] finansų tarpininkams dėl to, kaip kaupti reikalingus duomenis. Šį teiginį patvirtina tai, kad 88 % finansų tarpininkų patvirtino, jog EIF pateiktos veikimo gairės yra aiškios [49]. Be to, 98 % finansų tarpininkų teigė, kad EIF visuomet pasirengęs suteikti papildomos informacijos darbo klausimais [50]. 71. Audito Rūmų klausimyno rezultatai taip pat parodė, kad tik 20 % finansų tarpininkų, dalyvaujančių KIP ir / arba DMP mano, kad atskaitomybės reikalavimai yra nepagrįsti [51]. 72. Tais atvejais, kai duomenų rinkimas per finansų tarpininkus sukelia didelių sunkumų (pavyzdžiui, duomenys apie užimtumą), labiau tiktų taikyti alternatyvius duomenų rinkimo metodus. Abejose ataskaitose, "VIP rodiklių vertinimas" ir "Tarpinis VIP vertinimas", yra siūloma naudoti su konkrečiu vertinimu susijusias apklausas. MVĮG PRIEMONĖS PASIEKIMAI 73. Šiame skirsnyje aprašomi MVĮG priemone pasiekti išdirbiai. Išdirbiai nagrinėjami atsižvelgiant į priemonės tikslus. Be to, čia nagrinėjama priemonės europinė pridėtinė vertė, konkrečiai, ar priemonės tikslai pasiekiami geriau juos įgyvendinant Bendrijos lygmeniu, ar nacionaliniu ir regioniniu lygmenimis. MVĮG PRIEMONĖS IŠDIRBIAI 74. KIP finansinės priemonės turėtų "pagerinti […] prieigą prie finansavimo, skirto MVĮ steigimui ir augimui bei investicijoms į novatorišką veiklą [52]". Konkrečiau MVĮG priemone pagal KIP numatoma: pasiekti 315750 MVĮ skaičių [53]; garantuoti paskolas, kuriomis finansuojamos inovacinės investicijos [54], arba kurios teikiamos įkeistino turto stokojančioms MVĮ; ir tuo tikslu pagerinti prieigą prie finansavimo tais atvejais, kai rinka jos nesuteikia. 75. Toliau pateikta analizė pagrįsta Audito Rūmų atrinktos paskolų imties [55] peržiūra. Nagrinėjant investicijas į kai kurias žiniomis pagrįstas veiklas, kaip antai technologinę plėtrą, inovaciją ir technologijų perkėlimą, buvo remiamasi į EBVO Oslo mokslinės ir technologinės veiklos vertinimo vadovu [56]. BENDRAS TIKSLAS PASIEKTI 315750 MVĮ SKAIČIŲ YRA PASIEKIAMAS 76. Visi Audito Rūmų aplankyti finansų tarpininkai dirbo su MVĮ ir visi buvo įdiegę MVĮ paskolos gavėjos statuso tikrinimo procedūras. 77. Vykdydamos bendrą tikslą pasiekti 315750 MVĮ skaičių [57], Komisija ir EIF sėkmingai įveikė pradžios vėlavimo pasekmes (žr. 32 dalį), dėmesį sutelkusios į stambesnius finansų tarpininkus. Per trejus metus po KIP įsigaliojimo EIF pasirašė 25 sandorius su 21 finansų tarpininku (žr. 2 lentelę). 2009 m. pabaigoje bendra maksimali šių susitarimų garantijų suma [58] siekė 191,1 milijono eurų, kurie sudarė 37,5 % viso MVĮG priemonės biudžeto. Finansų tarpininkai suteikė paskolas beveik 59000 MVĮ, t. y. 19 % viso tikslinio MVĮ skaičiaus. Pridėjus DMP rezultatus, sudarytų susitarimų dėl garantijų skaičius sudaro daugiau kaip pusę tikslinio MVĮ skaičiaus (57,4 %), jei kiekvieno šių susitarimų atveju yra pasiekta maksimali portfelio suma [59] (žr. 3 iliustraciją). Taigi įgyvendinimo pažanga yra pakankama, kad galima būtų tikėtis, kad bendras tikslas, 315750 MVĮ, bus pasiektas. 3 ILIUSTRACIJA MVĮG PRIEMONĖS IŠDIRBIAI PAGAL KIP 2009 METŲ PABAIGOJE +++++ TIFF +++++ 1 Pagal Audito Rūmų skaičiavimą, darant prielaidą, kad ES biudžeto sąnaudos vienai MVĮ pasiekti lieka tokios pat kaip ir DMP atveju (1055 eurų) ir kad maksimali portfelio suma yra pasiekta visų esamų susitarimų dėl garantijos atveju. Šaltinis: Europos Audito Rūmai. PRIEMONE REMIAMOS TOS MVĮ, KURIOMS TRŪKSTA ĮKEISTINO TURTO, – INOVACINIŲ PROJEKTŲ PAREMTA MAŽAI 78. MVĮG priemonė yra sumanyta taip, kad pagerintų prieigą prie skolų finansavimo toms MVĮ, kurios turi perspektyvius projektus, tačiau neturi užstato komercinei paskolai garantuoti. Tokia padėtis gali susidaryti, jei MVĮ neturi pakankamai įkeistino turto, kuris tenkintų komercinio skolintojo reikalavimus. Kita vertus, mažoms ir vidutinėms įmonėms paskolos finansavimas gali būti nesuteiktas, jei komercinis skolintojas negali lengvai įvertinti verslo pasiūlymo perspektyvumo, kas yra tikėtina inovacinių investicijų atveju. Kuo investicija labiau inovacinė, tuo mažiau tikėtina, kad paskola bus suteikta. 79. Atsakymai į Audito Rūmų klausimyną rodo, kad KIP finansų tarpininkai siekė pirmiausia remti tas MVĮ, kurios stokoja įkeistino turto, po to mikroįmones ir paskiausiai steigiamas įmones. Novatoriškos MVĮ yra mažiausiai remiama kategorija. 90 % tarpininkų sutiko su teiginiu, kad garantijos produktas, suteiktas pagal KIP, buvo skirtas visų pirma įkeistino turto stokojantiems klientams, ir tik pusė tarpininkų sutiko su teiginiu, kad garantijos produktas, suteiktas pagal KIP, buvo skirtas novatoriškoms MVĮ (žr. 4 iliustraciją). 4 ILIUSTRACIJA FINANSŲ TARPININKŲ APKLAUSA – MVĮ REMIAMOS GARANTIJOS / PASKOLOS PRODUKTU +++++ TIFF +++++ KIP finansų tarpininkai turėjo nurodyti 5 balų skalėje savo pritarimo šiems keturiems teiginiams laipsnį. Procentinė dalis diagramoje rodo proporcinę dalį tų respondentų, kurie arba sutiko su teiginiu, arba labai su juo sutiko. Atsakymų, pateiktų į kiekvieną šių klausimų, skaičius šiek tiek svyravo tarp 28 ir 30 iš 31 finansų tarpininko, dalyvavusio ar planavusio dalyvauti KIP. Šaltinis: Audito Rūmų klausimynas finansų tarpininkams. 80. Paskolų imties analizė rodo, kad įkeistino turto stokojančios MVĮ yra remiamos dažniau nei tos MVĮ, kurios investuoja į inovacijas. Iš 181 imtį sudarančios paskolos, 77 paskolos (43 %) buvo suteiktos MVĮ, neturinčioms pakankamo įkeistino turto, kad galėtų gauti finansavimą įprastinėmis komercinėmis paskolomis. Tik 22 paskolos (12 %) buvo panaudotos inovacinių aspektų turinčioms MVĮ finansuoti (žr. 5 lentelę). 81. Nors paskolų imtyje inovacinių investicijų buvo mažai, kai kurios iš jų buvo ypatingai novatoriškos. Pusė novatoriškų projektų (11 iš 22) buvo įvertinti kaip rinkoje ar pasaulyje nauji inovacijos tipai. Šiais projektais buvo siekiama sukurti naujus arba iš esmės pagerintus produktus, gamybos procesus ar tiekimo metodus, kurie buvo nauji bent tos įmonės veikimo rinkoje. Tokios investicijos pavyzdį žr. 5 lentelėje. Kitas inovacines investicijas galima būtų apibūdinti kaip naujieną tik tai pačiai įmonei, – jos jau buvo įgyvendintos kitose bendrovėse, tiesiogiai konkuruojančiose su paskolos gavėja. 5 LENTELĖ PASKOLŲ ANALIZĖS REZULTATAI PAGAL PASKOLŲ IMTIES PASKOLŲ SKAIČIŲ IR PROCENTINĘ DALĮ Šaltinis: Europos Audito Rūmai. | Įkeistino turto stokojančios [1005] MVĮ | Įkeistino turto nestokojančios MVĮ | Įkeistino turto stoka neįrodyta | Iš viso | Paskolos, skirtos inovacinėms investicijoms finansuoti | 7 | 12 | 3 | 22 | 4 % | 7 % | 2 % | 12 % | Paskolos, skirtos projektams, neturintiems reikšmingų inovacinių elementų | 70 | 69 | 20 | 159 | 39 % | 38 % | 11 % | 88 % | Iš viso | 77 | 81 | 23 | 181 | 43 % | 45 % | 13 % | 100 % | 82. Tačiau 23 paskolų įvertinti pareikštos įkeistino turto stokos atžvilgiu nebuvo galimybės, kadangi nebuvo gauta informacijos iš finansų tarpininkų. FINANSŲ TARPININKAI SIEKIA GAUTI PAPILDOMŲ PASKOLŲ APIMČIŲ, TAČIAU BALASTO EFEKTUI GALĖJO BŪTI SKIRTA DAUGIAU DĖMESIO 83. Garantijų schemose "balasto" efektas pasireiškia tuomet, kai paskolos gavėjas galėjo gauti paskolą iš komercinių skolintojų ir be viešosios paramos. Šiais atvejais tokių padarinių, kaip antai darbo vietų sukūrimas, ekonominė ar inovacinė veikla, būtų vis vien pasiekta. Viešai finansuojamos garantijos schemos yra veiksmingiausios tuomet, kai finansuojamos investicijos kitaip nebūtų atliktos, o norimi padariniai nebūtų pasiekti. 84. Siekdama užtikrinti, kad MVĮG priemonė suteiktų MVĮ papildomą prieigą prie finansavimo, Komisija parengė Geresnės prieigos prie finansavimo patarimus. Jų tikslas – užtikrinti, kad finansų tarpininkai naudotųsi portfelio garantija tik po to, kai esama paskolos apimtis viršija tą paskolos apimtį, kurią tarpininkas būtų pasiekęs ir be garantijos. Ši papildomumo sąvoka yra paprasta naudoti ir gali būti lengvai įtraukta į susitarimą dėl garantijos. 5 LANGELIS NOVATORIŠKO PROJEKTO PAVYZDYS Verslininkas stokojo įkeistino turto įprastinei komercinei 40000 eurų paskolai garantuoti. Tačiau savo ankstesniame moksliniame darbe jis buvo įgijęs pakankamai žinių apie acto gamybą. Todėl garantuojamą paskolą jis panaudojo aukštos kokybės acto gamybos įmonei steigti. Gamybos procese buvo naudojama specialiai išauginta, rūgimo procesą stabilizuojanti bakterija. Pagamintas actas pasižymėjo vartotojų gerai vertinamomis savybėmis – geresniu skoniu ir didesniu cukraus kiekiu. Bendrovė veikė regioninėje rinkoje, kurioje ji neturėjo tą patį gamybos procesą naudojančių konkurentų. 85. Tačiau papildomumas neužtikrina, kad papildoma apimtis finansų tarpininko lygmeniu yra papildoma ir ekonomikos lygmeniu. MVĮG priemonės kontekste yra laikoma, kad balasto efektas susidaro tuomet, kai paskolų garantijos yra suteikiamos pakankamai įkeistino turto turinčioms, tačiau į inovacijas neinvestuojančioms MVĮ. Tačiau kai pagalba teikiama portfelio pagrindu, tam tikras balasto lygis yra neišvengiamas. Paskolų analizė parodė balastą daugiau kaip trečdalyje imties paskolų (žr. 5 lentelę). Kitoms aplinkybėms esant vienodoms, šie paskolos gavėjai galėjo gauti paskolas iš komercinių skolintojų ir be viešosios paramos. Tarpinio vertintojo atlikta DMP paskolų gavėjų apklausa parodė panašų balasto lygį [60]. SPECIALIOS SKOLINIMO SĄLYGOS 86. Kiekviename susitarime dėl garantijos tarp EIF ir finansų tarpininko yra standartinis punktas, kuriame išvardijami pagerintų finansavimo sąlygų, suteikiamų įkeistino turto neturinčioms ar į inovacijas investuojančioms MVĮ, principai (žr. 54 dalį). Ne visuomet aišku, kaip finansų tarpininkas ketina juos įgyvendinti. Kad pritrauktų tokias MVĮ, kai kurie finansų tarpininkai taikė specialias skolinimo sąlygas, kurios leido minimizuoti balasto efektą (žr. 6 langelį). 6 LANGELIS SKOLINIMO SĄLYGOS, SKIRTOS PRITRAUKTI NOVATORIŠKOMS AR ĮKEISTINO TURTO STOKOJANČIOMS MVĮ Garantuojamos paskolos gali būti teikiamos tik steigiamoms MVĮ ir MVĮ su trumpa verslo praeitimi Maksimali paskolos suma Teikti MVĮ nepiniginę naudą [61], taigi garantuojamos paskolos nėra pigesnės už negarantuojamas Aukštesnės garantijų normos investicijoms, kurios yra inovacinės arba tam tikra dalimi skirtos naujovėms 87. Pirmosios trys sąlygos automatiškai teikia pirmenybę įkeistino turto stokojantiems paskolų gavėjams, o paskutinioji sąlyga gali sukelti didesnį novatoriškų MVĮ susidomėjimą. Santykinis novatoriškoms MVĮ skirtų skolinimo sąlygų trūkumas gali paaiškinti, kodėl imtyje rasta tiek mažai inovacinių investicijų (žr. 5 lentelę). EUROPINĖ PRIDĖTINĖ VERTĖ 88. Kadangi už visas KIP aprėpiamas sritis bendrai atsako valstybės narės ir Bendrija [62], MVĮG priemonė taip pat turi atitikti Sutarties 5 straipsnyje nustatytą subsidiarumo principą. ES veiksmai, nepriklausantys išimtinei Sąjungos kompetencijai, kaip antai MVĮG priemonė turėtų būti vykdomi tik tuomet, kai siūlomo veiksmo tikslų valstybė narė negali deramai pasiekti, o ES lygmeniu dėl siūlomo veiksmo masto arba poveikio jie gali būti pasiekti geriau. 89. Subsidiarumo sąvoka yra pakartota konstatuojamoje sprendimo dėl KIP dalyje [63], pasiūlyme dėl KIP [64] ir KIP poveikio vertinime [65]. Iš esmės Komisijos naudojami argumentai dėl finansinių priemonių europinio lygmens gali būti suskirstyti į dvi kategorijas: užtikrinti įgyvendinimo darną; globalus konkurencijos ir inovacijos pobūdis. MVĮG PRIEMONĖ GALI ATNEŠTI TARPININKUI NEMAŽOS NEPINIGINĖS NAUDOS, TAČIAU NĖRA AKTYVIAI SIEKIAMA ĮGYVENDINIMO NUOSEKLUMO 90. KIP parengtiniuose dokumentuose Komisija teigė, kad europinė dimensija užtikrins gerosios praktikos sklaidą taikant finansines priemones, taip pat MVĮG priemonę. Nors panašios priemonės taikomos kai kuriose valstybėse narėse, Bendrijos intervencija prisidės prie įgyvendinimo nuoseklumo. 91. Buvo nustatyti keli atvejai, kai finansavimas iš ES biudžeto buvo lemtingas, – ne vien todėl kad iš dalies padengė kredito nuostolius, bet taip pat todėl, kad leido tarpininkui išbandyti naujovę. Dviem atvejais MVĮG priemonė padėjo parengti garantijos ar paskolos produktus, kurie tarpininkui buvo nauji. Vienu iš jų prireikė nemažai kartotinų bandymų, kol produktas įgijo pakankamą perskolinančių bankų ir klientų pripažinimą. Galima manyti, kad šis produktas nebūtų parengtas, jei EIF ir Komisija nebūtų kartotinai dirbusi su šiuo tarpininku. Be to, bendradarbiavimas su ES institucijomis gali būti naudingas smulkesniems privatiems finansų tarpininkams, visų pirma įgyjant perskolinančių bankų ir jų klientų pripažinimą. 92. Tai patvirtina finansų tarpininkams išsiųstos apklausos rezultatai. 6 iš 31 KIP tarpininko [66] parengė naują paskolos ar garantijos produktą, o 16 iš 31 smarkiai patobulino savo esamus produktus, skirtus dalyvauti KIP. 93. MVĮG priemonė pagerina ES paramos matomumą finansų tarpininkams. Šis audito vizitas parodė, kad MVĮ nėra labai gerai informuotos apie ES garantijas. Tačiau aktyvesnių bandymų užtikrinti nuoseklumą tarp įvairių tarpininkų praktikų pastebėta nebuvo. EIF paprasčiausiai renka informaciją apie finansų tarpininkų praktiką, tačiau šių praktikų nekvestionuoja. Kaip parodyta skolinimo sąlygų atveju (žr. 85) dalį), aktyvesni EIF veiksmai galėtų padidinti novatoriškus projektus įgyvendinančių ar įkeistino turto stokojančių MVĮ susidomėjimą MVĮG priemone. MVĮG PRIEMONĖ PADIDINA ATSKIRŲ ĮMONIŲ KONKURENCINGUMĄ; TAI NEREIŠKIA, KAD SUKURIAMA EUROPINĖ PRIDĖTINĖ VERTĖ 94. Šis ES pridėtinės vertės aspektas yra tiesiogiai susijęs su vienu bendruoju KIP tikslu: "skatinti įmonių, ypač MVĮ, konkurencingumą" [67]. Parengiamuosiuose dokumentuose Komisija teigė kad konkurencija, su kuria susiduria europinės bendrovės, tampa vis labiau globalia ir kad į inovaciją vis labiau žiūrima kaip į globalų reiškinį, kuris uždaroje aplinkoje nėra sėkmingas ir tvarus. 95. Paskolų analizė parodė, kad MVĮG priemonė iš tiesų padeda atskiroms įmonėms tapti konkurencingesnėms. Buvo nustatyta, kad 74 iš 181 paskolos (41 %) buvo tiesiogiai panaudotos įmonės konkurencingumui padidinti [68]. MVĮG priemone pasiekiama daug kitų vertingų rezultatų, susijusių su konkurencingesnės aplinkos kūrimu. Tai padeda iškilti mažoms įsteigtoms įmonėms, ypač paslaugų sektoriuje. Iš 181 imtyje esančios paskolos 26 paskolos (14 %) buvo panaudotos naujoms įmonėms steigti, o 15 paskolų (8 %) neseniai įsteigtų įmonių plėtrai [69]. Išlaikyti konkurenciją padeda ir tai, kad privatiems asmenims sudaromos sąlygos tapti verslininkais nuperkant esamas MVĮ (47 paskolos, 26 %). 96. Tačiau šių rezultatų ES pridėtinė vertė nėra akivaizdi, kadangi tokie patys padariniai galėjo būti pasiekti finansavimą gavus iš nacionalinių biudžetų. Pavyzdžiui, Komisija [70] duoda tris pasiūlymus, kaip ES politika galėtų paveikti konkurencingumą ES lygmeniu [71]. ES politika galėtų: turėti poveikį ES bendrovių konkurencingumui palyginti su konkurentėmis ne ES; skatinti investicijų srautus tarp šalių, įskaitant ekonominės veiklos perkėlimą; būti reikalinga ištaisant nepageidaujamus rinkos procesų rezultatus ES rinkose. 97. Audito metu nebuvo nustatytas nė vienas šių padarinių. Paskolų analizė patvirtino, kad dauguma MVĮ veikia vietos, regiono ar nacionalinėse rinkose. 19 iš 181 paskolos (10 %) buvo suteiktos MVĮ, kurios užsiėmė kokia nors veikla tarp šalių, o 13 paskolų (7 %) buvo panaudotos investicijoms, turėjusioms ryškų veikimo užsienyje pobūdį [72]. Nenuostabu, kad veiklos tarp šalių nustatyta taip mažai, turint omenyje kokio tipo įmonės yra imtyje (žr. apžvalgą 5 iliustracijoje): 17 restoranų, 8 taksi vairuotojai, 41 mažmeninės prekybos parduotuvė (duonos, mėsos, laikraščių ar prekybos centras), dar 17 įvairių meistrų (dailidė, elektrikas, mūrininkas ar stogdengys). Kadangi šių paskolos gavėjų veikla paprastai yra vietos pobūdžio, ES intervencijos būtinybė nėra pakankamai įrodyta. 98. Iš tiesų atskirų garantijos sandorių mastas neišeina už nacionalinių sienų. Iš esmės MVĮG priemonė veikia kaip nacionalinių garantijos schemų rinkinys, kadangi tarp nacionalinių paskolų rinkų yra didelių skirtumų [73]. Šiuos skirtumus lemia kultūriniai, taip pat teisiniai suvaržymai ir jie yra tokie dideli, kad paskolų rinkos gali būti laikomos grynai nacionalinėmis. 5 ILIUSTRACIJA SKOLŲ ANALIZĖ – ĮMONIŲ TIPAI +++++ TIFF +++++ Šaltinis: Europos Audito Rūmai. IŠVADOS IR REKOMENDACIJOS MVĮG PRIEMONĖS KONCEPCIJA 99. Nors KIP parengiamuosiuose dokumentuose aiški MVĮG priemonės intervencijos logika nebuvo pateikta, numanomą intervencijos logiką galima atsekti įvairiuose Sprendimo dėl KIP parengiamuosiuose dokumentuose. Tačiau tarp sprendžiamos problemos ir numatomų rezultatų ir poveikių nėra konceptualios sąsajos, kaip buvo pristatyta prieš pradedant intervenciją. Nors dabar tikslai yra tikslesni nei ankstesnės DMP atveju, jie yra konkretūs, išmatuojami, pasiekiami ir su laiko nuoroda tik numatomų išdirbių atžvilgiu. 1 REKOMENDACIJA Būsimos MVĮ rėmimo programos turėtų būti paremtos aiškia intervencijos logika, susiejančia išdirbius su numatomais padariniais, rezultatais ir poveikiais. VALDYMO STRUKTŪROS KŪRIMAS 100. Apskritai MVĮG priemonei valdyti buvo sukurta tinkama struktūra. Mokesčių struktūra, palyginti su DMP, buvo patobulinta įvedus su rezultatais siejamas paskatas. Tačiau vėlavimai priemonę planuojant sutrukdė veiksmingai skirti lėšas pirmaisiais metais, dėl to kai kurių tarpininkų atžvilgiu susidarė paramos teikimo pertrūkis. 2 REKOMENDACIJA Planuojant tolesnes paramos priemones, Audito Rūmai rekomenduoja teisinį pagrindą ir valdymo susitarimą užbaigti gerokai prieš faktinę programavimo laikotarpio pradžią, siekiant laimėti pakankamai laiko tinkamiems finansų tarpininkams atrinkti bei deryboms dėl sutarčių su jais užbaigti, tokiu būdu išvengiant būtinybės ateityje įvesti atgalinės datos nuostatas. FINANSŲ TARPININKŲ ATRANKA 101. Komisija parengė tinkamas finansų tarpininkų atrankos procedūras. Tačiau nebuvo parengti balų skyrimo standartai, kurie leistų klasifikuoti įvairių galimų finansų tarpininkų paraiškas, ir nebuvo nustatyti minimalūs reikalavimai įvairiems atrankos kriterijams. Buvo rasta trūkumų susitarimų dėl garantijos su finansų tarpininkais parametrų nustatymo dokumentacijoje. 3 REKOMENDACIJA Siekiant didesnio atrankos skaidrumo, kiekvienoje tolesnėje programoje galimiems tarpininkams vertinti turėtų būti įdiegta balų skyrimo sistema. Turėtų būti nustatyti minimalūs reikalavimai finansų tarpininkų atrankai. Susitarimų dėl garantijos parametrų apskaičiavimas turėtų būti išsamiau dokumentuojamas. VEIKLOS REZULTATŲ STEBĖJIMAS IR ATSKAITOMYBĖ 102. Buvo nustatyti pakankami išdirbių rodikliai, kurie buvo naudojami MVĮG priemonės įgyvendinimo ataskaitoje. Duomenis apie vienintelį poveikio rodiklį, rodantį "sukurtų darbo vietų skaičių", yra sunku surinkti, o dėl skaičiavimo metodų įvairovės jis nėra palyginamas pagal šalis. Atskaitomybės reikalavimai yra aiškūs ir dauguma MVĮG priemonėje dalyvaujančių finansų tarpininkų nelaiko jų našta. 4 REKOMENDACIJA Komisija turėtų išnagrinėti galimybę parengti papildomus ar patobulintus veiklos rezultatų rodiklius, kurie leistų geriau stebėti priemonės tikslų pasiekimą ir daryti atitinkamas išvadas. MVĮG PRIEMONĖS PASIEKIMAI 103. Vienintelis kiekybiškai apibrėžtas tikslas pasiekti 315750 MVĮ skaičių, regis, yra įvykdomas. Audito Rūmų paskolų imties analizė parodė, kad mažiau nei pusė paskolų jų (43 %) buvo suteiktos MVĮ, stokojančių įkeisto turto, ir tik 12 % buvo suteiktos MVĮ, kurios panaudojo jas investuoti į inovacijas. Paskolų analizė parodė 38 % balastą, t. y. paskolas, suteiktas MVĮ, turinčioms pakankamai įkeistino turto ir nenaudojančioms jų inovacijoms. 5 REKOMENDACIJA Ateityje Komisija turėtų nustatyti daugiau konkrečių tikslų, kurie geriau atspindėtų finansinės priemonės tikslus. Stebėjimo sistema turėtų matuoti tokių tikslų pasiekimo pažangą per visą priemonės gyvavimo laikotarpį, kas, esant reikalui, leistų imtis taisomųjų veiksmų. Turėtų būti numatytos tinkamos priemonės balasto efektui minimizuoti, vadovaujantis taip pat ir geriausia praktika, kurią jau dabar taiko kai kurie tarpininkai. 104. MVĮG priemonė leido kai kuriems finansų tarpininkams parengti ir pasiūlyti naujus paskolos ir garantijos produktus, tačiau gerosios praktikos nustatymas ir sklaida aktyviai nebuvo vykdomi. MVĮG priemonės ES pridėtinė vertė nėra įrodyta, kadangi MVĮG priemonės rezultatai galėjo būti pasiekti finansavimą gavus pagal nacionalines schemas. Nebuvo nustatyta reikšmingesnių investicijų srautų tarp šalių ar MVĮG priemonės paskolų padarinių. 6 REKOMENDACIJA Kaip Audito Rūmai pabrėžė praeityje, išlaidos iš ES biudžeto turi atnešti aiškią ir matomą naudą Sąjungai ir jos piliečiams ir neturėtų būti panaudotos tik nacionaliniu, regioniniu ar vietos lygmenimis [74]. Todėl biudžeto valdymo institucijos ir Komisija turėtų nagrinėti, kaip galima būtų maksimaliai padidinti ES pridėtinę vertę kiekvienos atnaujintos MVĮG priemonės atveju. Šią ataskaitą priėmė IV kolegija, vadovaujama Audito Rūmų nario Igors LUDBORŽS, 2011 m. kovo 22 d. Liuksemburge įvykusiame posėdyje. Audito Rūmų vardu +++++ TIFF +++++ Vítor Manuel da Silva Caldeira Pirmininkas [1] Įmonių politikos žurnalas Giving SMEs the credit they need, Europos Komisija, 2009 2 12. [2] COM(2005) 551 galutinis, 2005 11 10. [3] Europos MVĮ stebėjimo centras, analitinė ataskaita, 2006 m. lapkritis–2007 m. sausis, greitoji Eurobarometro apklausa. [4] COM(2005) 24 galutinis, 2005 2 2. [5] Lisabonos Europos Vadovų Taryba, 2000 m. kovo 23 ir 24 d., pirmininkaujančios šalies išvados. [6] 2006 m. spalio 24 d. Europos Parlamento ir Tarybos sprendimas Nr. 1639/2006/EB, kuriuo įsteigiama Konkurencingumo ir inovacijų bendroji programa (2007–2013 m.) (OL L 310, 2006 11 9, p. 15). [7] 2000 m. gruodžio 20 d. Tarybos sprendimas 2000/819/EB dėl daugiametės įmonių ir verslininkystės, ypač mažų ir vidutinių įmonių (MVĮ), programos (2001–2005 m.) (OL L 333, 2000 12 29, p. 84). [1001] Orientacinis MVĮG biudžetas pradėjus KIP. Biudžetų skyrimas tarp skirtingų finansinių priemonių atliekamas metiniu pagrindu.. [8] EIF yra Europos Sąjungos specializuota įstaiga, teikianti garantijų priemones ir rizikos kapitalą mažoms ir vidutinėms įmonėms. [9] 2007 m. rugsėjo 20 d. patikos ir valdymo susitarimas tarp Europos bendrijos ir EIF pagal Konkurencingumo ir inovacijų bendrąją programą (2007–2013 m.) [10] Bendra garantija suteikia laiduotojui antrinę garantiją kaip priedą prie pagrindinės garantijos, o priešpriešinė garantija garantuoja dalį pirmojo laiduotojo garantijos. [11] "Garantijų sandoriai" yra atskiri susitarimai dėl garantijos tarp EIF ir finansų tarpininko, apimantys šių susitarimų pagrindu vykdomą veiklą. [12] 2003 m. gegužės 6 d. Komisijos rekomendacija Nr. 2003/361/EB dėl mikro-, mažų ir vidutinių įmonių apibrėžties (OL L 124, 2003 5 20, p. 36). [13] Buvo apsilankyta pas finansų tarpininkus Belgijoje, Ispanijoje, Italijoje, Prancūzijoje, Slovėnijoje, Vengrijoje ir Vokietijoje. [14] Su paskolos pasiūlymu ir jos patvirtinimu susijusi dokumentacija, skolintojo kredito rizikos įvertinimas ir paskolos paskirtis buvo nagrinėjami finansų tarpininkų patalpose. [15] Klausimynu tarpininkai buvo pakviesti atsakyti į 48 klausimus įvairiomis temomis, kaip antai: i) MVĮG priemonės taikymo procesas, ii) EIF valdymas per garantijos galiojimo laiką, iii), produktas, dėl kurio teikiama garantija ir iv) finansų krizės poveikis šiems produktams. Be to, tarpininkų, dalyvavusių pagal DMP, bet nedalyvavusių pagal KIP, buvo paprašyta nurodyti nedalyvavimo priežastis. [16] Rengiant klausimus buvo atsižvelgta į EIF ir Komisijos pastabas. Buvo pasiektas 82 % atsakymų lygis (42 iš 51 finansų tarpininkai). [17] Komisijos tarnybų darbinis dokumentas, priedas prie Europos Parlamento ir Tarybos Sprendimo Nr. 1639/2006/EB dėl Konkurencingumo ir inovacijų bendrosios programos įsteigimo (2007–2013 m.) pasiūlymo, SEC(2005) 433, 2005 4 6. [18] Tarpinis vertintojas rekomendavo, kad būtų suformuluota "aiški kiekvienos priemonės intervencijos logika, siekiant pagerinti bendrą programos darnumą ir pademonstruoti jos poveikį", Europos Komisija "Tarpinis Verslumo ir inovacijų programos įvertinimas", 2009 m. [19] Žr., pvz., North, Baldock, Ekanem, Whittam ir Wyper Access to Bank Finance for Scottish SMEs, 2008 (Škotijos MVĮ galimybės gauti bankų finansavimą). [20] COM(2002) 276 galutinis, 2002 6 5. [21] Poveikio vertinime išdirbiai, kaip antai paskolų skaičius ar MVĮ skaičius, traktuojami kaip poveikiai. Tačiau faktiniai poveikiai yra mažesni už išdirbius, kadangi dalis MVĮ būtų gavusios paskolas ir be garantijos. [22] 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 27 straipsnio 3 dalis (OL L 248, 2002 9 16, p. 1). [23] Apibrėžtis paimta iš Europos Komisijos "Poveikio vertinimo gairių", SEC(2005) 791, 2005 m. birželio 15 d. [24] Sprendimo dėl KIP 2 straipsnis. [25] Sprendimo dėl KIP 10 straipsnis. [26] Tiesioginiai tikslai yra susiję su intervencijos rezultatais tiesioginiams adresatams, o juos nustatant atsižvelgiama į numatytąją specialiąją sritį ir ypatingą nagrinėjamos intervencijos pobūdį. MVĮ atveju svarbus VIP tikslas yra laikomas tiesioginiu tikslu. [27] Imtyje rasti inovacijų pavyzdžiai: investicija į naują pakavimo ir rūšiavimo technologiją sandėlyje, nauja krosnis su papildomomis funkcijomis kepykloje. [28] Pagal 2002 m. gruodžio 23 d. Komisijos reglamento (EB, Euratomas) Nr. 2342/2002, nustatančio išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles, 43 straipsnio 4 dalį (OL L 357, 2002 12 31, p. 1). [29] MVĮG atveju tai – Patikos ir valdymo susitarimas ir susijusios veiklos gairės (kaip antai "Geresnės prieigos prie finansavimo patarimai"). [30] Pirmasis susitarimas dėl garantijos pagal KIP tarp finansų tarpininko ir EIF buvo pasirašytas 2008 m. rugsėjo 2 d. [31] Remiantis devyniais aplankytais tarpininkais, vidutinė pagal KIP patvirtintos paraiškos tvarkymo trukmė buvo 323 dienos. [32] Remiantis klausimynu (Q6), išsiųstu visiems paraiškas pagal KIP teikusiems finansų tarpininkams. [33] Pirmieji susitarimai dėl garantijos pagal KIP buvo pasirašyti 2008 m. rugsėjo mėn. [34] Pagal Tarybos reglamento (EB, Euratomas) Nr. 1605/2002 53 straipsnį. [35] Patikos ir valdymo susitarimo 1A–1D priedai. [36] Patikos ir valdymo susitarimo 3 straipsnio 1 dalis. [37] Patikos ir valdymo susitarimas apima keturias garantijos metodikas, susijusias su keturiomis konkrečiomis priemonės galimybėmis. Garantijos metodikose išsamiai išdėstytas atitinkamos paskolos galimybės tikslas, tarpininkų atrankos procedūra, tinkamumo finansuoti kriterijai, veikimo būdas susijęs su pagerinta prieiga prie finansavimo, atskaitomybė, stebėjimas ir auditas, sklaida ir matomumas. [38] Kriterijai atitinkantys paskolos ir mikrokredito galimybę. Atrankos kriterijai, susiję su nuosavo kapitalo ir keitimo vertybiniais popieriais galimybėmis, nebuvo nagrinėti, kadangi iki 2009 m. gruodžio 31 d. šiomis galimybėmis nebuvo pasinaudota. [39] Geresnės prieigos prie finansavimo patarimai, 2007 m. spalio 25 d. [40] Garantijos ribos norma yra iš anksto sutartas dydis, kuriuo pagal susitarimą apribojamas EIF įsipareigojimas. EIF įsipareigojimas pagal susitarimą dėl garantijos (maksimali garantija) apskaičiuojamas faktinę portfelio sumą dauginant iš garantijos normos ir garantijos ribos normos. Pvz., portfelio suma = 1000; garantijos norma = 50 %; garantijos ribos norma = 10 %. Taigi maksimalus EIF įsipareigojimas (garantijos riba) = 1000 x 50 % x 10 % = 50. [41] Sprendimo dėl KIP 19 straipsnis. [42] VIP rodiklių vertinimas, 2010 m. vasario mėn. [1002] Priedas prie Europos Parlamento ir Tarybos Sprendimo dėl Konkurencingumo ir inovacijų bendrosios programos įsteigimo (2007–2013 m.) pasiūlymo, SEC(2005) 433. [1003] Viena sukurta ar išsaugota darbo vieta kiekvienai naują finansavimą gaunančiai MVĮ. Kadangi Augimo ir užimtumo iniciatyvos duomenys rodo, kad MVĮ sukūrė vidutiniškai po 1,2 darbo vietos, Komisija nuomone turėtų būti naudojamas atsargesnis santykis, atsižvelgiant į faktą, kad mikrokredito garantijos sudaro daugiau kaip 20 % visų bendrovių, kurias aprėpė MVĮG ir dėl to reikia tikėtis, kad šios bendrovės sukuria mažiau darbo vietų ir tai sumažina bendrą vidurkį. [1004] Šią informaciją galima rasti tik EIF ketvirčio ataskaitose. [43] Rezultatams ir poveikiams matuoti buvo pasiūlyti keli rodikliai, pvz., prisidėjimas prie gavėjų veiklos rezultatų (pardavimų augimo, darbo vietų kūrimo/išsaugojimo, naujų produktų ar paslaugų kūrimo) arba finansuojamų MVĮ bendros apyvartos (ar jos vidurkio) augimas. [44] Pavyzdžiui, vienas tarpininkas Slovėnijoje gavo duomenis apie užimtumą iš nacionalinės socialinės saugos ir draudimo institucijos. [45] Vienas tarpininkas Ispanijoje kasmet surenka informaciją iš Regioninių garantijos bendrovių imties pagrindu. [46] Kitas tarpininkas Ispanijoje užimtumo pokyčius apskaičiuoja, lygindamas paskolos paraiškos teikimo metu numatytus pokyčius su faktiniu užimtumu skaičiavimo metu. [47] Pavyzdžiui, vienas tarpininkas Italijoje surenka duomenis apie užimtumą tik pradinėse garantijų paraiškose ir neatnaujina jų vėlesniais etapais. [48] "Ataskaitų rengimo vadovas pagal 2007–2013 m. KIP MVĮ garantijų priemonę" – EIF. [49] Remiantis klausimynu (Q14), 36 iš 41 į šį klausimą atsakiusio finansų tarpininko sutiko, kad EIF pateiktos veikimo gairės yra aiškios. [50] Remiantis klausimynu (Q15), 40 iš 41 į šį klausimą atsakiusio finansų tarpininko sutiko, kad EIF visuomet noriai pateikia paaiškinimus per visą garantijos galiojimo laiką. [51] Remiantis klausimynu (Q16), 8 iš 42 į šį klausimą atsakiusių finansų tarpininkų nesutiko, kad atskaitomybės reikalavimai yra pagrįsti. [52] Sprendimo dėl KIP 10 straipsnis. [53] Priedas prie Europos Parlamento ir Tarybos Sprendimo Nr. 1639/2006/EB dėl Konkurencingumo ir inovacijų bendrosios programos įsteigimo (2007–2013 m.) pasiūlymo, SEC(2005) 433. [54] Susijęs su paskolų galimybe. Sprendimo dėl KIP 19 straipsnio 2 dalyje minimos "investicijos į kai kurias žiniomis pagrįstas veiklas, kaip antai technologinę plėtrą, inovaciją ir technologijų perkėlimą". [55] Iš devynių aplankytų finansų tarpininkų buvo atrinkta 181 paskolos imtis. Iš kiekvieno tarpininko atrinktas paskolų skaičius atspindėjo pasiektą garantijos apimtį ir buvo ribojamas intervalu nuo 10 iki 45. [56] Oslo vadovas, Siūlomos duomenų apie technologines inovacijas rinkimo ir aiškinimo gairės, EBVO, 1997, taip pat žr. Sprendimo dėl KIP pradžioje pateiktą 8 konstatuojamąją dalį ir Komisijos 2009 m. poveikio vertinimo gaires, SEC(2009) 92. [57] Kaip nustatyta KIP poveikio vertinime SEC(2005) 433. [58] Maksimali suma sudaro ES biudžeto išlaidų viršutinę ribą ir bus įgyvendinta tik tuo atveju jei finansų tarpininkas pasiekia maksimalią portfelio sumą ir patiria numatytus paskolų portfelio nuostolius. [59] Pavyzdžiui, pagal DMP tik du iš 45 finansų tarpininkų pasiekė mažiau nei 90 % maksimalios portfelio sumos. [1005] Apie įkeistino turto "pakankamumą" buvo sprendžiama tais atvejais, kai finansų tarpininkas nustatydavo pakankamą įkeistino turto dydį ar kai šį dydį galima buvo aiškiai apskaičiuoti. Kitais atvejais buvo laikoma, kad MVĮ turėjo pakankamai įkeistino turto, jei paskolos suma neviršijo 70 % realizuotino turto. Nagrinėjant pastarąją kategoriją, taip pat buvo atsižvelgta į kitus veiksnius, sustiprinančius MVĮ rizikos profilį (pvz., paskolos bedarbiams) ir dėl to šios MVĮ buvo laikomos "įkeistino turto stokojančiomis MVĮ" [60] "Apklausos rezultatai rodo, kad du trečdaliai bendrovių nebūtų pradėjusios vykdyti projekto be paskolos garantijos arba būtų dariusios mažiau. Tik trečdalis apklaustų bendrovių atsakė, kad jos būtų steigusios įmonę ar pradėjusios vykdyti projektą ir be paskolos garantijos." [61] Kaip antai mažesnius įkeisto turto reikalavimus, pagreitintus sprendimus dėl kreditų ir nekintamas palūkanų normas. [62] Komisija parengė KIP teisinį pagrindą atsižvelgdama į Sutarties dėl Europos Sąjungos veikimo (pagal Lisabonos sutartį konsoliduotos redakcijos) 172 straipsnį, 173 straipsnio 3 dalį ir 192 straipsnio 1 dalį. [63] Sprendimas dėl KIP, 62 konstatuojamoji dalis. [64] COM(2005) 121 galutinis, 2005 4 6. [65] SEC(2005) 433, 2005 4 6. [66] Tarpininkai, dalyvaujantys ar numatantys dalyvauti KIP. [67] Sprendimo dėl KIP 2 straipsnis. [68] Buvo laikomasi prielaidos, kad įmonės konkurencingumas padidėjo, jei verslo plane buvo informacija apie investiciją, dėl kurios: - padidėjo įmonės gamybinis ar paslaugų teikimo pajėgumai; arba padidėjo įmonės efektyvumas; - augo jos rinkos dalis; - augo jos eksportas; - pagerėjo darbuotojų rezultatai / kvalifikacija; - produktyviau pradėtos naudoti informacinės technologijos; - pagerėjo jos produktų ar paslaugų rinkodara.Steigiamos įmonės buvo nagrinėjamos atskirai, kaip savaime didinančios konkurenciją. [69] Plėtra po steigimo reiškia įmonės plėtrą per trejus metus po jos įsteigimo. [70] Komisijos tarnybų darbo dokumentas "Poveikio vertinimas: tolesni žingsniai – remti konkurencingumą ir tvarų vystymąsi", SEC(2004) 1377. [71] Taip pat minima dokumente SEC(2005) 791. [72] Veikimo užsienyje pobūdis buvo laikomas ryškiu, jei investicijos tikslas buvo padidinti gamybą užsienyje, išsiplėsti į užsienio rinkas ar sukurti naujus verslo santykius su užsienio partneriais (pavyzdžiui, tiekėjais). [73] Tai taip pat pažymi ir ECB, The financing of Small and Medium-Sized Enterprises in the Euro area (Mažų ir vidutinių įmonių finansavimas euro zonoje), ECB Monthly Bulletin, 2007 m. rugpjūčio mėn., p. 77. [74] Audito Rūmų atsakymas į Komisijos komunikatą "Pertvarkykime biudžetą ir pakeiskime Europą" (7–9 dalis) ir Nuomonė Nr. 1/2010 "Europos Sąjungos biudžeto finansų valdymo gerinimas: rizikos ir iššūkiai" (18–19 dalis). -------------------------------------------------- I PRIEDAS KIP STRUKTŪROS APŽVALGA IKI MVĮG GARANTIJŲ PRIEMONĖS +++++ TIFF +++++ -------------------------------------------------- II PRIEDAS KOMISIJOS IR EIF VYKDOMAS STEBĖJIMAS 1. Komisija vykdo: EIF stebėjimą, kad įvertintų MVĮG priemonės valdymą. Tuo tikslu ji peržiūri: EIF patikras dėl portfelio įtraukimo; garantijų prašymus; faktus, kuriuos EIF nustatė per apsilankymus vietoje pas finansų tarpininkus. Finansų tarpininkų ir MVĮ stebėjimą. Jis apima: apsilankymus pas finansų tarpininkus. Per šiuos apsilankymus atliekama sistemų, įdiegtų siekiant užtikrinti atitiktį garantijos raštui ir PVS, peržiūra; finansų tarpininko vykdomo priemonės įgyvendinimo pažangos peržiūra; finansų tarpininko įdiegtų, priemonei įgyvendinti skirtų sistemų peržiūra; MVĮ paskolų ar garantijų (operacijų) imties peržiūra; apsilankymus MVĮ; MVĮG priemonės užimtumo tyrimą, kurio tikslas patikrinti atitiktį kiekvienos PVS reikalavimams. Kitas stebėjimo užduotis, kaip antai EIF ketvirčio mokėjimų peržiūrą. 2. EIF iš esmės tikrina: duomenis, surinktus iš finansų tarpininkų taikant patikimumo testus; per apsilankymus vietoje pas finansų tarpininkus domimasi: atskaitomybės procedūros kokybe; garantijos mokėjimo ir susigrąžinimo procedūromis; procedūra, susijusia su portfelio įtraukimo tinkamumo finansuoti kriterijais. finansų tarpininko mokėjimo prašymą, atliekant finansų tarpininko ketvirčio ataskaitose pateiktų duomenų ir mokėjimo prašyme pateiktos informacijos atitikimo kryžmines patikras. Remiantis imtimi atliekami papildomi detalieji testai, panaudojant finansų tarpininkų pateiktus patvirtinamuosius dokumentus ir siekiant užtikrinti neapmokėto finansavimo tikrumą. -------------------------------------------------- III PRIEDAS KAIP FINANSŲ TARPININKAI ATSISKAITO EIF Finansų tarpininkų atskaitomybės [1] EIF struktūra yra tokia: A dalis yra susijusi su naujomis operacijomis (ketvirčio atskaitomybė): Paskolų gavėjai – mokesčio kodas, vardas, adresas, pašto kodas, vieta, regionas, šalis, įsteigimo data, ekonominis sektorius, teisinis statusas, dirbančių darbuotojų skaičius, komentarai; Paskolos – mokesčio kodas, paskolos nuoroda, valiuta, finansavimo motyvas, investicijos suma, materialusis turtas, nematerialusis turtas, apyvartinės lėšos, paskolos suma, grąžinimo terminas, atidėjimo laikotarpis, paskolos pasirašymo data, pirmosios išmokos data, komentaras. B dalis yra susijusi su pridedamos informacijos sąrašu (ketvirčio atskaitomybė): mokesčio kodas, paskolos nuoroda, valiuta, visa grąžintos paskolos dalies suma, galutinė negrąžintos paskolos suma, išmokėjimo laikotarpio pabaiga. C dalis yra susijusi su garantijų prašymais (ketvirčio atskaitomybė): mokesčio kodas, paskolos nuoroda, nesumokėjimo data, valiuta, nesumokėta suma, susigrąžinimo suma, susidariusios palūkanos, nuostolis. D dalis yra susijusi su paskolomis pasibaigusiu terminu (ketvirčio atskaitomybė): mokesčio kodas, paskolos nuoroda, grąžinimo data. E dalis yra susijusi su panaikintomis paskolomis (ketvirčio atskaitomybė): mokesčio kodas, paskolos nuoroda, panaikinimo tipas. F dalis yra susijusi su pakeitimais (ketvirčio atskaitomybė). G dalis yra susijusi su užimtumo ataskaita (ketvirčio atskaitomybė). [1] Ši santrauka paremta EIF dokumentu Manual for compiling reports under the SMEG Facility 2007–2013 (Ataskaitų apie 2007–2013 m. MVĮG priemonę rengimo vadovas). --------------------------------------------------